4-тиркеме

**Уюмдун бирдиктүү салык декларациясын**

**(FORM STI-101) толтуруу  
тартиби**

1-глава. Жалпы жоболор

1. Ушул Тартип Уюмдун бирдиктүү салык декларациясын (FORM STI-101) толтуруунун эрежелерин аныктайт (мындан ары - Декларация).

2. Декларация туруктуу мекемени түзүү менен Кыргыз Республикасынын аймагында иш жүргүзгөн ата-мекендик уюм, чет өлкөлүк уюм (мындан ары - салык төлөөчү) тарабынан календардык жыл үчүн түзүлөт жана салыктык катталган жери боюнча отчеттук мезгилден кийинки жылдын 1-мартына чейин берилет.

Эскертүү. Кыргыз Республикасынын Салык кодексинин (мындан ары - Салык кодекси) 22-беренесине ылайык менчигинин түрүнө карабастан Кыргыз Республикасынын жарандык мыйзамдарына ылайык түзүлгөн юридикалык жак ата мекендик уюм деп таанылат.

Декларация уюмдун, анын филиалдарынын, өкүлчүлүктөрүнүн жана башка өзүнчө бөлүнүштөрүнүн мүлктүк жана финансылык абалы тууралуу маалыматты камтыйт.

3. Декларация «Уюмдун бирдиктүү салык декларациясы» (FORM STI-101) формасынан жана анын төмөнкү тиркемелеринен турат:

а) «Жылдык жыйынды киреше» (FORM STI-101-001) 1-тиркеме;

б) «Эсептен чыгарууга тийиш болгон чыгымдар» (FORM STI-101-002) 2-тиркеме;

в) «Салык салынбаган кирешелер жана төлөм булагында салык салынган кирешелер» (FORM STI-101-003) 3-тиркеме;

г) «Салыктан бошотулган пайда» (FORM STI-101-004) 4-тиркеме;

д) «Мүлк салыгы» (FORM STI-101-005) 5-тиркеме жана ушул тиркемеге карата чечмелөөлөр (FORM STI-101-005-1), (FORM STI-101-005-02).

Эскертүү. 1, 2 жана 3-топтогу мүлк объектилерине карата чечмелөөдө ар бир объект боюнча өзүнчө төмөнкүлөр көрсөтүлөт:

- мүлк объектисинин тобунун коду;

- мүлктүн түрүнүн коду;

- мүлктү пайдалануучунун коду;

- мүлк жайгашкан райондун коду;

- мүлктүн идентификациялык коду;

- мүлк объектисинин коду;

- жалпы аянты (чарчы метр);

- салыктын суммасы;

4-топтогу объекттерге карата чечмелөөдө ар бир объект боюнча өзүнчө төмөнкүлөр көрсөтүлөт:

- транспорт каражатынын кыймылдаткычынын түрү;

- транспорт каражатынын түрүнүн коду;

- транспорт каражатын пайдалануучунун коду;

- объекттин коду;

- транспорт каражатынын маркасы;

- салыктын суммасы;

«Жер салыгы» (FORM STI-101-006) 6-тиркемеси жана ушул тиркемеге карата чечмелөөлөр (FORM STI-101-006-1).

Эскертүү. Жер участокторуна карата чечмелөөдө ар бир участок боюнча өзүнчө төмөнкүлөр көрсөтүлөт:

- жер участогунун багытталышынын коду;

- жер участогун пайдалануучунун коду;

- жер участогунун түрүнүн коду;

- жер участогу жайгашкан райондун коду;

- жер участогунун идентификациялык коду;

- объекттин коду;

- жалпы аянты (чарчы метр);

- салыктын суммасы;

е) «Атайын салык режимдери» (FORM STI-101-007) 7-тиркеме;

ж) «Алтын жана алтын камтылган продукцияларды өндүрүү жана сатуу боюнча кен казуучу жана/же кенди кайра иштетүүчү ишкана» (FORM STI-101-008) 8-тиркеме;

з) «Экономикалык иштин айрым көрсөткүчтөрүн чечмелөө» (FORM STI-101-009) 9-тиркеме.

4. Эгерде салык төлөөчүнүн тиркемелердин ичинен кайсы бирин толтуруу үчүн көрсөткүчтөрү болбосо, андай тиркеме толтурулбайт жана салык органына тапшырылбайт.

5. Толтурулган тиркемелерде көрсөтүлгөн көрсөткүчтөр Декларациянын формасынын тиешелүү уячаларына көчүрүлөт.

6. Декларациянын 102, 103, 104, 107, 201 жана 202-уячаларында көрсөтүлгөн көрсөткүчтөр тиркемелердеги бул уячаларда көрсөтүлгөн маалыматтар менен бирдей болууга тийиш.

7.5 жана 6-тиркемелерден тышкары, тиешелүү уячаларда көрсөткүчтөр жок болсо, «0» цифрасы көрсөтүлөт.

Эскертүү. Киреше алынгандыгын, төлөм булагынан салык кармалгандыгын, салык төлөөчү тарабынан салыктын төлөнүшүн, ошондой эле салык төлөөчүнүн эсептен чыгарууга, жеңилдиктерге жана/же салыкты төлөөдөн бошотууга укуктарын ырастаган документтер Декларация тапшыруучунун сактоосунда болот жана Декларацияга тиркелбейт. Салык төлөөчү тарабынан салыкты эсептөөнүн жана төлөөнүн тууралыгын ырастоочу көрсөтүлгөн жана башка документтер салык контролун жүргүзүү учурунда салык кызматынын органынын кызмат адамына берилет.

8. Декларациянын төмөнкү бөлүгүндө Декларацияга кол койгон адамдын толук аты-жөнү, ээлеген кызматы көрсөтүлөт. Декларацияга жана анын тиркемелерине:

а) уюмдун жетекчиси кол коёт жана уюмдун мөөрү менен күбөлөндүрүлөт;

б) Декларация ишеним каттын негизинде уюмдун кызыкчылыгын коргоого ыйгарым укуктуу салык өкүлү тарабынан түзүлгөн жана берилген учурда ишенимдүү адам/уюмдун-өкүлдүн жетекчиси кол коёт жана уюмдун мөөрү менен күбөлөндүрүлөт.

Декларацияга ишеним катта көрсөтүлгөн ыйгарым укуктарга ылайык ишенимдүү адам/уюмдун-өкүлдүн жетекчиси кол койгон учурда, Декларациянын төмөнкү бөлүгүндө уюмдун-өкүлдүн аталышы, Декларацияга кол койгон адамдын толук аты-жөнү, ээлеген кызматы, анын негизде салык өкүлчүлүгү жүргүзүлгөн ишеним каттын маалымдаректери көрсөтүлөт.

9. Декларация салык органына кагаз жүзүндө баруу тартибинде, тапшыргандыгы жөнүндө кабарлоо менен заказдык кат түрүндө почта аркылуу, ошондой эле электрондук түрдө берилет:

10. Декларация баруу тартибинде берилген учурда эки нускада толтурулат. Декларациянын биринчи нускасы салык органына калат, Декларациянын экинчи нускасы салык органынын белгиси менен салык төлөөчүгө кайтарылат жана анын сактоосунда калат;

11. Декларация почта аркылуу берилген учурда, Декларация салык органына кабарлоо аркылуу заказдык кат менен почта боюнча эки нускада жөнөтүлөт.

Салык төлөөчү заказдык каттын жеткирилгендиги тууралуу почта байланышынын кабарлоосун алат, ал Декларация берилгендигинин ырастоосу болуп саналат;

12. Декларация электрондук түрдө берилген учурда, салык төлөөчү салык органы тарабынан Декларациянын кабыл алынгандыгы жөнүндө электрондук почта аркылуу кабарлоо алат.

Эскертүү. Салык органына электрондук түрдө берилген Декларация юридикалык күчкө ээ, ал эми Декларацияны электрондук түрдө берген салык төлөөчү отчетту берген болуп саналат жана аны кагаз жүзүндө кайталоодон бошотулат.

Эгерде, салык төлөөчүдө төмөнкүдөй электрондук билдирүүлөр болсо, отчеттун бергендигинин фактысы болуп таанылат:

- сервистин адистештирилген операторунун ырастоосу (салык төлөөчү тарабынан салык отчету жөнөтүлгөн убакытты жана датаны камтыган электрондук документ);

- салык кызматынын отчетту алгандыгы жөнүндө ырастоосу (кирүү контролунун протоколу).

2-глава. Уюмдун бирдиктүү салык декларациясынын

(FORM STI-101) формасын толтуруу

13. 001-уячада “Х” түрүндөгү белги коюлат:

а) эгерде, Декларация календардык жыл үчүн биринчи жолу тапшырылып жатса, «X» түрүндөгү белги «Алгачкы» уячасына коюлат;

б) эгерде, Декларация мурда ушул эле салык мезгили үчүн тапшырылган болсо, бирок кандайдыр бир так эместиктер же каталар табылып, берилүүчү Декларацияда оңдолсо, «X» түрүндөгү белги «Такталган» уячасына коюлат;

в) эгерде, Декларация уюмдун жоюлушуна байланыштуу тапшырылса, белги «Жоюлуучу» уячасына коюлат.

14. 102-уячада салык төлөөчүнүн ИСНи көрсөтүлөт.

15. 103-уячада уюштуруучулук документтерине ылайык салык төлөөчүнүн толук аталышы көрсөтүлөт;

16. 104-уячада салык төлөөчүнүн салыктык катталган жери боюнча салык органынын коду жана аталышы көрсөтүлөт.

17. 107-уячада салык төлөөчүнүн каттоо учурунда статистика органы тарабынан ыйгарылган ОКПО коду көрсөтүлөт.

18. 112-уячада салык төлөөчүнүн иш жүзүндө жайгашкан жери боюнча почта бөлүмүнүн индекси көрсөтүлөт.

19. 113-уячада салык төлөөчү иш жүзүндө турган калктуу конуштун (облус, шаар, айыл, поселок ж.б.) аталышы көрсөтүлөт.

20. 114-уячада салык төлөөчүнүн иш жүзүндө жайгашкан деринин дареги (көчөнүн аталышы, үйдүн, батирдин, кеңсенин номери) көрсөтүлөт.

21.115-уячада салык төлөөчүнүн телефонунун номери көрсөтүлөт.

22. 116-уячада салык төлөөчүнүн электрондук почтасынын дареги көрсөтүлөт.

23. 201-уячада салык төлөөчү үчүн отчеттук салык мезгили башталган дата көрсөтүлөт:

а) эгерде салык төлөөчү мурдагы жылдары иш жүргүзсө, отчеттук жыл башталган дата көрсөтүлөт: 01/01/20\_\_;

б) эгерде салык төлөөчү отчеттук жылда салык төлөөчү катары катталса, уюмдун салык органында катталган датасы көрсөтүлөт.

24. 202-уячада отчеттук салык мезгили аяктаган дата көрсөтүлөт:

а) эгерде салык төлөөчү отчеттук календардык жылдын ичинде иш жүргүзсө, отчеттук жыл аяктаган дата көрсөтүлөт: 31/12/20\_\_;

б) эгерде салык төлөөчү календардык жылдын аягына чейин жоюлса же кайра уюштуруу, түзүмүн өзгөртүү жол-жоболорунан өтсө, жылдын башталышынан баштап жоюлуунун, кайра уюштуруунун, түзүмүн өзгөртүүнүн аякташына чейинки убакыт аралыгы ал үчүн салык мезгилинин аяктаган датасы болуп саналат. Декларация берүү максатында жоюлуунун, түзүмүн өзгөртүүнүн аяктаган күнү катары, нөлдүк көрсөткүчү менен жоюлуучу баланс бекитилген дата таанылат. Акыркы салык мезгили үчүн Декларация жоюлуунун, кайра уюштуруунун, түзүмүн өзгөртүүнүн аякташынан кийинки айдын аягына чейин берилет.

112, 113, 114, 115 жана 116-уячалардын көрсөткүчтөрү Декларация берилген датага карата толтурулат.

25. 1-бөлүмдүн төмөнкү бөлүгү «X» белгиси менен белгиленет:

а) бухгалтердик эсепти жүргүзүү методу;

б) пайда салыгынын салыктык базасын эсептөө тартиби;

в) бекитилген эсеп саясатынын уюмда болушу жана/же болбошу.

Эскертүү. Салык төлөөчү отчеттук мезгилде ал тарабынан колдонулган эсептөөнү жүргүзүү жана пайда салыгынын салыктык базасын эсептөө методун, ошондой эле белгиленген тартипте иштелип чыккан жана бекитилген эсептик саясаттын болушун ырастаган тиешелүү уячасын «X» белгиси менен белгилейт.

26. Декларациянын формасын толтуруу үчүн алгач уюмдун көрсөткүчтөрү бар Декларациялардын тиркемелерин толтуруу зарыл.

Декларацияны толтуруу толтурулган тиркемелердеги көрсөткүчтөрдү көчүрүүдөн башталат жана Декларациянын көрсөткүчтөрүн эсептөө менен аяктайт.

27. 050-уячага 1-тиркеменин 199-уячасында жана 9-тиркеменин   
959-уячасында көрсөтүлгөн жылдык жыйынды кирешенин жалпы суммасы көчүрүлөт.

28. 051-уячага 2-тиркеменин 299-уячасында жана 9-тиркеменин   
959-уячасында көрсөтүлгөн, эсептен чыгарууга тийиш чыгымдарынын жалпы суммасы көчүрүлөт.

29. 052-уячада пайда же чыгым (052=050-051 уячаларынын маанилеринин арифметикалык айырмасы) көрсөтүлөт.

Эскертүү. Арифметикалык айырма салык төлөөчүнүн пайда же чыгым алгандыгына же болбосо нөлгө барабар болгондугуна жараша оң же терс болушу мүмкүн.

Эгерде, чыгаша алынса, 052-уячанын сол тарабында жайгашкан атайын уячага «-» кемитүү белгиси коюлат.

Эгерде, пайда алынса, 052-уячанын сол тарабында жайгашкан атайын уячага белги коюлбайт.

30. 053-уячада 4-тиркеменин 499-уячасында каралган салыктык жеңилдиктердин жалпы суммасы көрсөтүлөт. Жеңилдиктерге укугу жок салык төлөөчү ал уячага «0» цифрасын көрсөтөт.

31. 054-уячада жөнөкөй шериктештик келишими менен шериктештиктин бухгалтердик эсебин жүргүзүү милдети жүктөлгөн салык төлөөчү-жөнөкөй шериктештиктин катышуучусу жөнөкөй шериктештик келишимине ылайык, салыктык мезгилдин жыйынтыгы боюнча жөнөкөй шериктештиктин катышуучуларына өткөрүлүп берилген пайдасынын бир бөлүгүн кемитүү (-) белгиси менен же чыгашанын бир бөлүгүн кошуу (+) белгиси менен көрсөтөт. Бул үчүн III бөлүмдүн 9-тиркемесиндеги   
963-уячадагы көрсөткүч ушул уячага көчүрүлөт.

32. 055-уячада жөнөкөй шериктештик келишимине ылайык шериктештиктин бухгалтердик эсебин жүргүзбөгөн салык төлөөчү-жөнөкөй шериктештиктин катышуучусу жөнөкөй шериктештик келишимине ылайык, салыктык мезгилдин жыйынтыгы боюнча алган пайдасынын бир бөлүгүн кошуу (+) белгиси менен же чыгашанын бир бөлүгүн кемитүү (-) белгиси менен көрсөтөт.

33. 056-уячада отчеттук салык мезгилине 9-тиркеменин I бөлүмүнүн көрсөткүчүнө ылайык мурдагы салык мезгилинен көчүрүлүүгө тийиш болгон чыгымдын суммасы көрсөтүлөт. Бул уяча 052-055-уячалардын маанилерин суммалоонун жыйынтыгы болуп саналган пайданын калдыгы болгондо гана жана бул жыйынтыктын суммасынын чегинде гана толтурулушу мүмкүн. Эгерде, өткөн жылда чыгымдар жок болсо же   
052-уячада чыгым көрсөтүлгөн болсо, же 052-055-уячалардын суммасы нөлгө барабар же нөлдөн кем болсо, анда 056-уячада “0” цифрасы көрсөтүлөт.

Мисал. Өткөн жылдагы чыгым 30000 сомду түзгөн, ал эми 052-055-уячалардагы сумманын жыйынтыгы 20000 сомго барабар. Декларацияга 20000 сомду киргизүүгө болот, чыгымдын калган 10000 сом өлчөмүндөгү суммасы кийинки жылдардын Декларациясына, бирок чыгымдын пайда болгон убактысынан 5 жылдан көп эмес мезгилге киргизилиши мүмкүн. Маселен, эгерде чыгым 2013-жылдагы иштин жыйынтыгы боюнча пайда болсо, анда салык төлөөчү аны 2014, 2015, 2016, 2017 жана   
2018-жылдардагы салык салынган пайданы эсептөө учурунда эсептен чыгарууга укуктуу. Салык төлөөчү бул чыгымды 2019-жылга жана андан кийинки жылдарга салык салынуучу пайданы эсептөө учурунда эсептен чыгаруу укугуна ээ боло албайт.

34. 057-уяча пайдалуу кендерди өндүрүү боюнча иш алып барган уюм тарабынан толтурулат. Бул уячада Салык кодексинин 197-беренесинин   
3-бөлүгүнө ылайык, ишкананын атайын фондунда резервделген кен иштетүүчү ишкананын салык салынуучу пайдасын 15 пайызга азайтуунун суммасы көрсөтүлөт.

Эскертүү. 057-уяча 052-055-уячалардын суммаларынын жыйынтыгы болуп саналган уюмдун пайдасы болгон учурда толтурулат. Эгерде,   
052-055-уячалардын жыйынтык суммасы нөлгө барабар же терс маани болсо, 057-уячада да «0» цифрасы көрсөтүлөт.

35. 058-уячада уячалардын алдындагы белгилерди эске алуу менен 058=052-053 – 054 +055 – 056-057 формула боюнча салык төлөөчүнүн салык салынуучу пайдасынын же чыгымынын суммасы көрсөтүлөт. Эгерде   
058-уячада алынган маани оң болсо, анда салык төлөөчү пайда алган болот.

36. Эгерде, 058-уячанын мааниси терс болсо, анда салык төлөөчү зыян тарткан болот жана 058-уячадагы маани 059-уячага көчүрүлөт.

37. 060-уячада Салык кодексинин 213-беренесине ылайык, пайда салыгынын ставкасы көрсөтүлөт.

Эскертүү. 2013-жылдын 1-январынан баштап алтын камтыган кенди, алтын камтыган концентратты, алтын эритмесин жана аффинаждалган алтынды өндүрүү жана сатуу боюнча иш жүргүзгөн салык төлөөчүнүн пайда салыгынын ставкасы 0 пайыз өлчөмүндө белгиленген. Иштин бул түрү боюнча салык төлөөчү өз-өзүнчө эсеп жүргүзөт, бул иштин кирешелеринен Салык кодексинин 221-1-беренесине ылайык киреше салыгы төлөнөт. Иштин бул түрү боюнча көрсөткүчтөр 8-тиркемеде көрсөтүлөт. Иштин башка түрлөрү боюнча көрсөткүчтөр   
1, 2, 3, 4-тиркемелерде көрсөтүлөт жана Декларацияда чагылдырылат.

38. 061-уячада төмөнкү формула боюнча эсептелген пайда салыгынын суммасы көрсөтүлөт: 058 х 060 / 100.

39. 062-уячада пайда салыгынын алдын ала суммасы боюнча эсептөөгө (FORM STI-107) ылайык отчеттук жылдын ичинде кошуп эсептелген сумманын жыйынтыгы көрсөтүлөт.

40. 063-уячада чет мамлекетте төлөнгөн жана чегерүүгө жаткан пайда салыгынын суммасы көрсөтүлөт. Чегерилген суммалардын өлчөмү, Кыргыз Республикасынын аймагында колдонулган ставкалар боюнча төлөнө турган салыктын суммасынан ашып түшпөшү керек.

Эскертүү. Салык төлөөчү тарабынан чет мамлекетте төлөнгөн салыктын суммасы, мыйзамда белгиленген тартипте күчүнө кирген, Кыргыз Республикасы менен чет мамлекеттин ортосунда түзүлгөн, кош салык салууну жоюу жөнүндө макулдашуу болгон учурда, эгерде мындай кирешенин суммасы макулдашуунун ченемдерине ылайык чет мамлекетте салык салынууга жатса, салык милдеттенмелерин эсептөө учурунда чегерилет.

Салык төлөөчү чегерүүнү алышы үчүн белгиленген жол-жобого ылайык төмөнкү ырастоочу документтердин көчүрмөлөрүн тиркөө менен салык органына арыз берет:

- чет мамлекеттеги булактардан алынган кирешелердин суммалары жана чет мамлекеттеги салык органынан күбөлөндүрүлүп төлөнгөн салыктар жөнүндө;

- салыкты төлөө жөнүндө.

Мисал. Уюм Кыргыз Республикасы кош салык салууну жоюу жөнүндөгү макулдашууга кол койгон чет мамлекетте 500 миң сомго барабар суммада киреше алды. Кирешени төлөө учурунда уюмдан 80 миң сомго барабар өлчөмдө алынган кирешеден салык кармап калышты. Декларацияны толтуруу учурунда уюм, чет мамлекетте төлөнгөн салык катары 500 х 10% = 50 формуласы боюнча эсептелген 50 миң сомго барабар сумманы гана көрсөтө алат.

41. 064-уячада Кыргыз Республикасынын Салык кодексинин   
197-беренесине ылайык түзүлгөн атайын фонддун 9-тиркеменин   
IV бөлүмүн чечмелөөнүн маалыматтарына ылайык 5 жыл ичинде өз багыты боюнча пайдаланбаган суммасы көрсөтүлөт.

42. 065-уячада 065 = 061 - 062– 063+064-уячалардын маанилеринин оң, нөлдүк же терс арифметикалык айырмасы түрүндөгү пайда салыгынын суммасынын калдыгы көрсөтүлөт. Эгерде, мааниси терс болсо, анда   
065-уячанын алдындагы сол тарабында жайгашкан атайын уячада «-» кемитүү белгиси көрсөтүлөт.

43. Эгерде, Декларациянын 065-уячасынын мааниси терс болсо, анда ал «Кайтаруу салыгы» 066-уячасына көчүрүлөт, эгерде оң болсо, «төлөнүүчү салык» 067-уячага көчүрүлөт.

44. Декларациянын формасынын төмөнкү бөлүгүндө салык төлөөчү тарабынан толтурулган тиркемелер «X» белгиси менен белгиленет, ал тигил же бул тиркеменин берилгендигинин ырастоосу болуп саналат.

3-глава. «Жылдык жыйынды киреше»  
(FORM STI-101-001) 1-тиркемени толтуруу

45. Декларацияны толтурууда салык төлөөчүлөр салык эсебинин эрежелерин жетекчиликке алуулары тийиш.

Эскертүү. Салык эсеби - бухгалтердик эсеп жөнүндөгү Кыргыз Республикасынын мыйзамында жана Салык кодексинде каралган тартипте топтоштурулган алгачкы документтердин маалыматтарынын негизиндеги салык боюнча салык базасын аныктоо үчүн маалыматты жалпылаштыруунун кабыл алынган системасы.

Салык кодексинин 154-беренеси жетекчинин тиешелүү буйругу (буйрутмасы) менен бекитилген салык салуу максаты үчүн эсептик саясаттагы салык эсебин жүргүзүүнүн тартиби салык төлөөчү тарабынан белгиленээрин карайт, буга ылайык баардык салык төлөөчүлөр эсеп саясатын бухгалтердик эсептин максаты үчүн эле эмес, салык салуу үчүн да иштеп чыгуулары зарыл.

Салык кодексинин 155-беренесинин 1-бөлүмүнө ылайык салык төлөөчү, эгерде салык кодексинде башка талаптар белгиленбесе, бухгалтердик эсепте колдонулган ыкмалар жана эрежелер боюнча салык салуу максатында активдердин наркын, милдеттенмелердин чоңдугун, кирешелерди жана чыгымдарды аныктайт.

46. Салык эсеби үчүн көрсөткүчтөрдүн булактары болуп төмөнкүлөр саналат:

а) баштапкы эсептик документтер (бухгалтердин маалымкатын кошо);

б) бухгалтердик жана салыктык эсепке алуунун аналитикалык регистрлери;

в) салык базасынын эсеби.

Эскертүү. Салыктык эсептин аналитикалык регистрлери эсепке алынган баштапкы документтеринде, салык базасынын эсебинде чагылдыруу үчүн салык эсебинин аналитикалык дайындарында камтылган маалыматтарды системага салуу жана топтоо үчүн арналган.

Салыктык эсептин регистрлери, кагазга жазылган түрүндө, электрондук түрдө жана/же башка баардык алып жүрүүчүлөрдө атайын форма түрүндө жүргүзүлөт жана салык төлөөчүнүн өзү тарабынан анын салыктык эсептик саясатында белгиленет.

47. 150-198-уячаларда бухгалтердик эсептин эрежелерине ылайык аныкталган салык төлөөчүнүн ишинен түшкөн кирешелердин баардык түрлөрү көрсөтүлөт.

Эскертүү. Активдердин (акча каражаттарынын, башка мүлктөрдүн) келип түшүшү, өсүшү же катышуучулардын салымдарын кошпогондо, салык төлөөчүнүн менчик капиталынын көбөйүшүнө алып келген милдеттенмелердин азайышы киреше катары таанылат.

48. 150-уячада салык амортизациясынын максаттарында салык тобуна киргизилген негизги каражаттарды сатуудан түшкөн акчадан сырткары, товарларды сатуудан, жумуштарды аткаруудан, кызматтарды көрсөтүүдөн түшкөн акча катары таанылган жалпы сумма көрсөтүлөт.

Эскертүү. Кошумча нарк салыгы жана сатуудан түшкөн салык сыяктуу кыйыр салыктарды эсептен чыгаргандан кийинки, бухгалтердик эсептин белгиленген стандарттарына жана тандалып алынган методуна ылайык салык төлөөчү тарабынан товарларды, жумуштарды, кызмат көрсөтүүлөрдү сатуудан алынган же алына турган акча каражаттары түшкөн акча катары таанылат.

Товарларды сатуудан, жумуштарды аткаруудан, кызматтарды көрсөтүүдөн түшкөн акча төмөнкү учурларда түзөтүлүүгө тийиш:

- товарлар толук же жарым-жартылай кайтарылганда;

-бүтүмдүн шарттары өзгөртүлгөндө;

- бүтүмдүн шарттары толук же жарым-жартылай аткарылбаганда.

Кирешенин мындай түзөтүлүшү отчеттук салык мезгилинде болуп өткөн операциялар боюнча жүргүзүлөт жана жылдык жыйынды кирешенин өлчөмүн кайтарылуучу суммага же бүтүм шарттарын өзгөртүүнүн суммасына өзгөртөт.

49. 151-уячада амортизациялоого жатпаган активдерди сатуудан түшкөн киреше, ошондой эле пайдалануудан чыгарылган негизги каражаттарды демонтаждоодон же жоюуда алынган материалдардын же башка мүлктүн наркы түрүндөгү кирешелер көрсөтүлөт.

Эскертүү. Жер жана суу, жер казынасы жана башка жаратылыш ресурстары сыяктуу жаратылышты пайдалануунун башка объектилери, ошондой эле товардык-материалдык запастар, бүтпөгөн капиталдык курулуштун объекттери, баалуу кагаздар, финансылык аспаптар, орнотулбаган жабдуулар, салык төлөөчү тарабынан өндүрүштө жана/же товарларды сатууда, жумуштарды аткарууда жана кызматтарды көрсөтүүдө колдонулбаган негизги каражаттар жана материалдык эмес активдер, өтүп жаткан салык жылында наркы толук түрдө аткарылган жумуштардын жана көрсөтүлгөн кызматтардын даяр продукциянын наркына өтүп кеткен мүлктөр амортизациялоого жатпайт.

Активдерди сатып алуунун наркы жана пайдалануудан чыгарылган негизги каражаттарды монтаждан чыгарууга же жоюуга кеткен чыгымдар, киреше алууга багытталган чыгымдар катары 2-тиркеменин 250-уячасында көрсөтүлөт.

50. 152-уячада экономикалык ишти чектөөгө же токтотууга макулдук үчүн алынган киреше көрсөтүлөт.

51. 153-уячада кайтарымсыз алынган активдерден түшкөн баасы көрсөтүлөт.

Бул уячада төмөнкүлөр көрсөтүлбөйт:

а) үлүштүк салым жана/же уставдык капиталга салым катары алынган мүлктүн наркы, ошондой эле, уюмда катышкан үлүштү сатуудан түшкөн киреше;

б) көрсөтүлгөн объекттерди иш багыты боюнча колдонгон жана пайдаланган адистештирилген уюмдарга кайтарымсыз берилген объекттердин (социалдык-маданий, тиричилик жана турак жай-коммуналдык багыттагы жолдор, электр тармактары, көмөк чордондор, буу казан жана жылуулук тармактары, суу топтоочу курулмалар, тоо-шахта жабдуулары, жарандык коргонуу объектилери) наркы, ишканаларга, мекемелерге жана уюмдарга кайтарымсыз берилген негизги каражаттардын наркы жана Кыргыз Республикасынын Өкмөтүнүн же жергиликтүү өз алдынча башкаруу органдарынын чечимдери боюнча өздөрүнүн өндүрүштүк базаларын өнүктүрүү боюнча капиталдык салымдарга берилген акча каражаттары;

в) коммерциялык эмес уюмдар тарабынан алынган:

- мүчөлүк жана кирүү төгүмдөрү;

- уставдык максаттарда колдонуу шартында берилген гуманитардык жардамдар жана гранттар;

- уставдык максаттарда колдонуу шартында берилген кайтарымсыз активдердин наркы;

- көп батирлүү үйлөрдү жана аларды тейлеген имараттарды жана курулуштарды техникалык жактан кармоо боюнча кызмат көрсөтүүлөр үчүн төлөнгөн акы;

- суу пайдалануучулардын ассоциациялары тарабынан уставдык иштин чегинде өздөрүнүн мүчөлөрү үчүн көрсөтүлгөн сугат суусун берүү боюнча кызмат акысы;

г) салык төлөөчүлөр тарабынан ата мекендик уюмдарга катышуудан алынган дивиденддер;

д) шериктештердин салымы катары жөнөкөй шериктештик тарабынан алынган мүлктүн наркы;

е) ишенимдүү башкаруучу ишеним башкарууга алган мүлктүн наркы;

ж) өз акцияларынын наркы алардын номиналдык наркынан ашкан түрдөгү киреше;

з) өз акцияларын сатууда нарктын өсүшүнөн түшкөн киреше;

и) сатуу күнү эң жогорку жана эң жогоркудан кийинки листингдин категориялары боюнча фонддук биржалардын листингинде болгон баалуу кагаздардын пайыздык кирешеси жана алардын наркынын өсүшүнөн түшкөн киреше;

н) негизги каражаттарды сатуудан финансылык ижара (лизингдин) келишими боюнча алынган киреше.

Эскертүү. Жогоруда саналган кирешелер 3-тиркемеде көрсөтүлүүгө тийиш.

Киреше катары кайтарымсыз жана өткөрүп берүү актысында көрсөтүлгөн баа боюнча, аларды кимден алынгандыгына карабастан же эсеп саясатында тандалып алынган таануу методунан көз каранды базар баасы боюнча алынган ар кандай активдер (акча каражаттары, компьютер, эмерек, мекеме, машина, баалуу кагаздар, товарлар, дебитордук карыздар ж.б.) таанылат.

Мүчөлүк жана кирүү төгүмдөрү болуп, коммерциялык эмес уюмдун мүчөсү тарабынан бул уюмдун уюштуруу документтеринде каралган өлчөмдө жана тартипте бериле турган активдер саналат. Мындай берүү ушул уюмдун мүчөсүнө товарларды, жумуштарды, кызмат көрсөтүүлөрдү бекер же өздүк наркынан төмөнкү баада берүү, аткаруу, көрсөтүү менен шартталбай турган шарттарда жүргүзүлөт.

Гранттар болуп Кыргыз Республикасынын Өкмөтүнө, жергиликтүү өз алдынча башкаруу органдарына, мамлекеттик органдарга, ошондой эле, саясий максатты көздөбөгөн коммерциялык эмес уюмдарга мамлекеттер, эл аралык, чет өлкөлүк жана ата мекендик уюмдар тарабынан акысыз берилүүчү активдер саналат.

Гуманитардык жардам болуп калктын турмуш-тиричилик шарттарын жакшыртуу, ошондой эле аскердик, экологиялык жана техногендик мүнөздөгү өзгөчө кырдаалдардын алдын алуу жана жоюу үчүн аларды андан ары керектөө жана/же акысыз бөлүштүрүү шарттарында азык-түлүк, техника, шаймандар, жабдуулар, медициналык каражаттар жана дары-дармектер, башка мүлк түрүндө Кыргыз Республикасынын Өкмөтүнө, жергиликтүү өз алдынча башкаруу органдарына, мамлекеттик, коммерциялык эмес уюмдарга, ошондой эле муктаж адамдарга мамлекеттер, уюмдар тарабынан кайтарымсыз берилген активдер саналат.

52. 154-уячада отчеттук жылдын ичиндеги жыйындыда курстук оң айырманын суммасынын курстук терс айырманын суммасынан ашкан суммасы көрсөтүлөт.

Эскертүү. Курстук айырма болуп валюталык мүлктү сомдук баалоонун же эсептөө датасындагы сомго карата колдонулган чет өлкөлүк валюта үчүн же отчеттук мезгил үчүн бухгалтердик отчетту түзгөн жана отчеттук мезгилде бухгалтердик эсепти кабыл алган датага же мурдагы отчеттук мезгил үчүн бухгалтердик отчетту түзгөн датага карата Кыргыз Республикасынын Улуттук банкынын курсу боюнча милдеттенменин ортолорундагы айырма саналат.

Кассадагы чет өлкөлүк валютанын калдыгы, банктардын жана башка кредиттик мекемелердин эсептериндеги чет өлкөлүк валюта (чет өлкөлүк валютадагы төлөм эсеби жана алуу эсеби), чет өлкөлүк валютадагы финансылык салымдар, эсептешүүдөгү каражаттар (чет өлкөлүк валютадагы карыз милдеттенмелери) кайра эсептелет.

Бул уяча курстук оң айырманын суммасы курстук терс айырманын суммасынан ашып түшкөн учурда гана толтурулат.

53. 155-уячада пайыздык киреше көрсөтүлөт.

Эскертүү. Пайыздык киреше болуп карыз талаптарынын бардык түрлөрүнөн түшкөн киреше, анын ичинде Кыргыз Республикасынын мыйзамдарына ылайык жүргүзүлгөн тартуу жана финансылоо операцияларынан алынган, ошондой эле финансылык ижара (лизинг) келишими боюнча алынган кирешени кошуп, облигациялар, векселдер жана башка карыз алуулардын түрлөрү боюнча кирешелер саналат.

Кыргыз Республикасынын банк мыйзамдарына ылайык жүргүзүлгөн кредиттөөнүн ислам принциптери боюнча ишке ашырылган операцияларды тартуу жана финансылоо операциялары деп түшүндүрүлөт.

Бул уячаны толтурууда пайыздык кирешеден төлөм булагынын пайыздарынан салык кармалгандыгына көңүл буруу зарыл.

Салык кодексинин 221-беренесинин 3-бөлүгүнүн шарты боюнча пайыздардын салык салынган суммасына киреше булагына мурда салынган салыктардын пайыздары киргизилбейт.

Эгерде, киреше булагынан пайыздык кирешеге салык кармалбаса, анда ал толугу менен 155-уячада көрсөтүлөт.

Эгерде, салык салык агенти - ата мекендик уюм же жеке ишкер тарабынан кармалса, кармалган салыкты эсептен чыгаруу үчүн пайыздык кирешенин алынган суммасы булакта салык салынган кирешелер катары   
3-тиркеменин 391-уячасында көрсөтүлөт.

Киреше булагынан кармалган салыктын суммасы тиешелүү документтер менен ырасталышы керек.

Эгерде пайыз салыгы салык агенти - чет өлкөлүк уюм тарабынан кармалса, анда эл аралык макулдашууга кайрылуу зарыл. Салык төлөөчү тарабынан чет мамлекетте төлөнгөн салыктын суммасы Кыргыз Республикасы менен чет мамлекеттин ортосунда түзүлгөн, мыйзамда белгиленген тартипте күчүнө кирген, кош салык салууну жоюу жөнүндөгү макулдашуу болгон учурда, эгерде мындай салыктын суммасы макулдашуунун ченемдерине ылайык чет мамлекетте салык салынууга жатса, салык милдеттенмесин эсептөө учурунда эсепке алынат. Эсептелген пайыздык кирешенин суммасы (анын ичинде кармалган салык) 155-уячага киргизилет. Макулдашууга ылайык эсепке алынуучу салык Декларациянын 063-уячасында көрсөтүлөт.

Эң жогорку жана эң жогоркудан кийинки листингдин категориялары боюнча фонддук биржалардын листингинде сатуу күнүндө болгон баалуу кагаздардын пайыздык кирешеси жана алардын өсүшүнүн кирешеси   
1 - тиркемеде көрсөтүлбөйт. Бул киреше салык салынбаган киреше деп эсептелип, 3-тиркемеге киргизилет.

54. 156-уячада алынган дивиденддер, анын ичинде чет өлкөлүк уюмдарга катышуудан алынган дивиденддер көрсөтүлөт. Салык төлөөчү тарабынан ата мекендик уюмдарга катышуудан алынган дивиденддердин суммасы салык салынбаган кирешелерге кирет жана 3-тиркеменин   
358-уячасында көрсөтүлөт.

Эскертүү. Дивиденд - төмөнкүлөрдү кошкондо салык төлөөчүнүн пайдасынын бир бөлүгү болуп саналат:

- уюмду жоюу учурунда адам тарабынан ага таандык акциялардан киреше түрүндө алынган нарктын өсүшү;

- жеке ишкердин пайда салыгын төлөгөндөн кийин анын бөлүштүрүүсүндө калган пайда;

- адамдын капиталдагы үлүшүнө ылайык төлөнгөн бардык төлөмдөр;

- айыл чарба товардык-сервистик кооперативдердин мүчөлөрүнө төлөнүүчү кооперативдик төлөмдөр;

- инвестициялык фонддогу үлүшүнө ылайык төлөмдөр.

55. 157-уячада отчеттук жылдын ичинде алынган роялтинин суммасы көрсөтүлөт.

Эскертүү. Роялтиге сыйакы катары алынган төлөмдүн бардык түрлөрү кирет:

- компьютердик программаларды, кино, теле, видео фильмдерди же радио жана теле көрсөтүү үчүн жазмалар менен кошо, адабияттын, искусствонун же илимдин бардык чыгармаларын пайдалангандыгы же аларга автордук укуктарды пайдаланууга укук бергендиги үчүн;

- өнөр жай менчигинин объекттерине, соода маркасына, жасалгалоого же моделге, планга, жашыруун формулага же процесске же өнөр жайлык, коммерциялык же илимий тажрыйбага тиешелүү маалыматка (ноу-хау) болгон укугун ырастоочу бардык патенттер үчүн.

56. 158-уячада уюмду башкарууга катышкандыгы үчүн алынган сыйакылар жана компенсациялар түрүндөгү кирешелер көрсөтүлөт. Мындай кирешелер болуп мисалы, Директорлор кеңешинин, Башкаруунун, Байкоочу Кеңешинин, башкача айтканда, башка уюмдун аткаруучулук эмес, башкаруучулук иштерине катышкандыгы үчүн алынган сыйакылар жана компенсациялар саналат.

Мисал: бир юридикалык жак экинчи юридикалык жактын уюштуруучусу болуп саналат. Юридикалык жактын-уюштуруучунун бир кызматкери экинчи юридикалык жактын Директорлор кеңешинде уюштуруучунун кызыкчылыгын көздөөгө ыйгарым укуктуу. Директорлор кеңешинин жыйындары болгондо юридикалык жак-уюштуруучу жол киресин, күнүмдүк чыгымын, жатчу жерин төлөө менен өзүнүн кызматкерин иш сапарга жиберет. Мындан сырткары, экинчи юридикалык жак Директорлор кеңешинин мүчөлөрүнө финансылык жылдын аякташына карата сыйакы жана бонус төлөөнү белгилеген. Уюштурган юридикалык жактан сыйакылар, бонустар, жол киреге, күндөлүк чыгымдарга, жашаган жерине, өкүлчүлүк чыгымдарга компенсациялык төлөм түрүндөгү   
уюм-уюштуруучу тарабынан алынган суммалар 158-уячада көрсөтүлөт.

57. 159-уячада кыймылдуу жана кыймылсыз мүлктү ижарага берүүдөн алынган кирешелер: ижара үчүн, ижарачыларды электр кубаты, суу, күзөт жана башка коммуналдык кызмат көрсөтүүлөр менен камсыз кылуу үчүн төлөмдөр, ошондой эле ижарага байланыштуу башка кирешелер көрсөтүлөт.

58. 160-уячада ишкердик иш жүргүзгөн учурда колдонулбаган кыймылдуу жана кыймылсыз мүлктөрдү, тактап айтканда, ишкердик максаттарында колдонулбаган социалдык багыттагы объекттерди - балдар бакчаларын, профилакторияларды, пансионаттарды, турак жайларды жана башка мүлктөрдү сатуу учурунда нарктын өсүшүнөн алынган кирешелер көрсөтүлөт.

59. 161-уячада баалуу кагаздарды жана катышуу үлүшүн сатуудан алынган кирешенин жалпы суммасы көрсөтүлөт, анда төмөнкүлөрдү сатуу наркы чагылдырылат:

а) сатып алуунун наркын кемиткендеги акциялардын;

б) туунду баалуу кагаздардын;

в) сатуу күнүнө карата дисконттун амортизациясын жана/же сыйакыны эске алуу менен сатып алуунун наркын кемиткендеги купондорду эсепке албагандагы бересе баалуу кагаздардын;

г) Кыргыз Республикасынын мыйзамдарына ылайык, сатып алуунун наркын кемитүү менен баалуу кагаздар деп таанылган мүлктүк укуктун башка объекттеринин;

д) салымдын, пайдын наркын кемиткендеги чарбалык шериктештиктердин жана коомдордун, фонддордун капиталына, кооперативдердеги пайларга катышуу үлүшүнүн.

Эскертүү. Баалуу кагаздын кармоочусунун (акционеринин) акционердик коомдун пайдасынын бир бөлүгүн дивиденддер түрүндө алуу, акционердик коомдун иштерин башкарууга катышуу жана ал жоюлгандан кийинки калган мүлктүн бир бөлүгүн алуу укугун ырастаган баалуу кагаз акция болуп саналат.

Туунду баалуу кагаздар - туунду баалуу кагаздардын базалык маалыматтык активине карата укуктарды ырастоочу баалуу кагаздар. Туунду баалуу кагаздарга төмөнкүлөр кирет: опциондор, своптор, форварддар, фьючерстер, депозитардык тилкаттар, варранттар жана Кыргыз Республикасынын мыйзамдарына ылайык туунду баалуу кагаздар деп таанылган башка баалуу кагаздар. Товарлардын стандартташтырылган партиялары, баалуу кагаздар, валюта жана финансылык шаймандар базалык активдер болушу мүмкүн.

Акцияларды сатуудагы кирешелер катары сатуу баасынын жана сатып алуу баасынын ортосундагы оң айырма таанылат, ал ушул уячага киргизилет.

Туунду баалуу кагаздарды сатууга байланышкан чыгымдар киреше алууга багытталган чыгымдар катары 2-тиркеменин 250-уячасында көрсөтүлөт;

Бересе баалуу кагаздар - Кыргыз Республикасынын Өкмөтү, Кыргыз Республикасынын Улуттук банкы, мамлекеттик бийликтин жергиликтүү органдары тарабынан чыгарылган же кепилденген мамлекеттик ички жана жергиликтүү зайымдардын баалуу кагаздары.

Бересе баалуу кагаздар боюнча киреше - дисконт же купон (дисконтту же баштапкы жайгаштыруунун наркынан алынган сыйакыларды жана/же сатып алуунун наркын эсепке алуу менен) векселдер боюнча төлөмдөр.

Бересе баалуу кагаздар боюнча купон - чыгаруунун шарттарына ылайык бересе баалуу кагаздардын номиналдык наркынан ашык эмитент тарабынан төлөнүүчү (төлөнүүгө жаткан) сумма.

Бересе баалуу кагаздар боюнча дисконт - номиналдык нарк менен бересе баалуу кагаздарын баштапкы жайгаштыруунун наркынын (купонду эсепке албаганда) же бересе баалуу кагаздарын сатып алуунун наркынын (купонду эсепке албаганда) ортолорундагы айырма.

60. 162-уячада субсидиялар (салык төлөөчүнүн экономикалык иши менен байланышкан белгилүү шарттарды буга чейинки же келечекте аткаруусунун ордуна активдерди өткөрүп берүү түрүндөгү Кыргыз Республикасынын Өкмөтү, Кыргыз Республикасынын Жогорку Кеңеши жана Кыргыз Республикасынын жергиликтүү кеңештери тарабынан берилүүчү жардам) көрсөтүлөт.

Субсидиялардан түшкөн киреше, субсидияларды пайдаланууга байланыштуу кеткен чыгымдардын ченеминде таанылат.

Субсидиянын пайдаланылбай калган бөлүгү кийинки мезгилдерге калтырылган киреше катары эсепте көрсөтүлөт.

61. 163-уячада салык мезгилинин аягына карата амортизацияланган активдердин топтору боюнча салыктык эсептөөнүн терс суммасы көрсөтүлөт.

Эскертүү. Амортизациялоого жаткан негизги каражаттарды сатуудан түшкөн киреше товарларды (жумуштарды, кызмат көрсөтүүлөрдү) сатуудан түшкөн кирешеге киргизилбейт, ал Салык кодексинин 200-беренесинин жоболоруна ылайык, топтун салыктык наркын аныктоодо эске алынат. Эгерде, амортизацияланган активдердин топторунун салыктык наркы жылдын аягында нөлдөн аз болсо, салык төлөөчү өзүнүн кирешесине көрсөтүлгөн терс калдыкты кошот.

62. 164-уячада инвентаризациялоонун натыйжасында аныкталган активдердин ашыкча наркы көрсөтүлөт. Инвентаризациялоонун негизги максаты болуп активдердин эсебин тактоо саналат. Ашыкча активдер табылган учурда, алардын эсептик наркын ушул уячаны толтуруу үчүн киреше катары таануу зарыл.

63. 165-уячада 166 жана 167-уячаларда чагылдырылган салык төлөөчүнүн милдеттенмелерин токтотуудан алынган кирешелердин жалпы суммасы көрсөтүлөт.

64. 166-уячада кредитор тарабынан эсептен чыгарылган милдеттенмелердин суммасы көрсөтүлөт. Эгерде кредиттик карыз боюнча милдеттенме карызды кечүү сыяктуу себеп менен жокко чыгарылган болсо, жабылбаган сумма киреше деп таанылышы жана Декларацияга киргизилиши керек. Эгерде карызды эсептен чыгаруу атайын мыйзамга ылайык, мисалы, бюджет алдындагы карызды реструктуризациялоо жөнүндөгү мыйзам менен ишке ашырылса, эсептен чыгарылган карыздын суммасы кирешеге киргизилбейт.

65. 167-уячада салык төлөөчүнүн милдеттенмесинин, анын ичинде үчүнчү жак тарабынан салык милдеттенмесинин аткарылышы көрсөтүлөт. Милдеттенменин кайсыл түрү болбосун үчүнчү жак тарабынан аткарылышы мүмкүн, бирок жыйынтыгында салык төлөөчүдө бул карызды жоюу милдети келип чыкпаса, анда үчүнчү жак тарабынан төлөнгөн сумма салык төлөөчүнүн кирешеси деп таанылат.

66. 168-уячада карызды талап кылуу укугуна эпке келүүдөн түшкөн киреше көрсөтүлөт. Эгерде карызды которуунун натыйжасында салык төлөөчү киреше алса (алууга белгиленген төлөмдүн суммасы менен берилген карыздын суммасынын ортолорундагы оң айырма), анда көрсөтүлгөн айырма киреше деп таанылат жана ушул уячага киргизилет.

67. 169-уячада камсыздандырылган негизги каражаттар боюнча камсыздандыруу суммаларынын ордун толтуруудан тышкары, камсыздандыруу келишимдери боюнча ордун толтуруунун камсыздандырылган суммалары көрсөтүлөт. Эгерде камсыздандыруу учурунун келишинин натыйжасында салык төлөөчү камсыздандыруу келишимине ылайык ордун толтуруу каражатын алса, анда камсыздандырылган негизги каражаттар боюнча камсыздандыруу суммаларынын ордун толтуруудан башка көрсөтүлгөн сумма киреше деп таанылат жана ушул уячага киргизилет.

Эскертүү. Салыктык амортизациянын топторуна киргизилбеген камсыздандырылган негизги каражаттардын камсыздандыруу келишимдери боюнча алынган камсыздандырылган ордун толтуруулардын суммасы киреше деп таанылат жана ушул уячага киргизилет.

Негизги каражаттарды камсыздандыруу келишимдери боюнча алынган, салыктык амортизациянын топторуна киргизилген камсыздандырылган төлөмдөр бул уячага киргизилбейт, ал салык кодексинин 201-беренесинин жоболоруна ылайык, негизги каражаттардын топторунун салыктык наркын аныктоо учурунда эске алынат.

68. 170-уячада 171 жана 172-уячаларда көрсөтүлгөн шектүү милдеттенмелердин суммасы көрсөтүлөт.

Эскертүү. Шектүү милдеттенме - салык төлөөчү тарабынан төлөнө турган сумма, аны ал Кыргыз Республикасынын жарандык мыйзамдарында каралган соттун чечими боюнча милдеттенмелерин токтотуунун, банкрот болуунун, жоюлуунун же кредит берүүчүнүн өлүмүнүн, же доонун мөөнөтүнүн эскиришинин кесепеттеринен улам төлөгөн эмес.

69. 171-уячада Кыргыз Республикасынын жарандык мыйзамдары менен белгиленген доонун мөөнөтүнүн эскиришине байланыштуу эсептен чыгарылган милдеттенмелердин суммасы көрсөтүлөт.

Эскертүү. Кыргыз Республикасынын жарандык мыйзамдарына ылайык доонун эскирүү мөөнөтү үч жылга аныкталат. Доонун эскириши кредит берүүчүнүн милдеттенмени аткаруу тууралуу талап коюу укугу пайда болгон учурдан башталат. Бул эгерде карызкорго милдеттенмени аткаруу боюнча жеңилдетилген убакыт берилсе, доонун эскириш көрсөтүлгөн убакыт аяктаган күндөн кийинки күндөн баштап эсептелинет дегенди түшүндүрөт.

70. 172-уячада соттун чечими боюнча эсептен чыгарылган милдеттенменин суммасы көрсөтүлөт.

71. 173-уячада социалдык чөйрөнүн объекттерин пайдаланууда алынган кирешелердин чыгымдардан ашып түшүшү көрсөтүлөт:

а) эгерде, аталган же багыты боюнча окшош объекттердин пайдалануудан чыгарылган кирешеси бул объекттерди колдонууга байланышкан чыгымдардан ашышы, ашып түшүүнүн суммасы киреше катары таанылат жана бул уячада көрсөтүлөт;

б) эгерде, социалдык объекттерди пайдаланууга кеткен чыгым андан түшкөн киреше менен тең болсо же ашып түшсө, 173-уячада «0» цифрасы көрсөтүлөт.

Эскертүү. Социалдык чөйрөнүн объекттерине төмөнкүлөр кирет:

- мектепке чейинки мекемелер (бала бакчалар, яслилер);

- медициналык мекемелер (ооруканалар, санаторийлер, эмканалар, профилакториялар);

- маданий объекттер (маданият үйлөрү, клубдар, кинотеатрлар, китепканалар);

- мейманканалар жана эс алуу объекттери (пансионаттар, балдардын ден соолугун чыңдоочу лагерлери, эс алуу базалары, туристтик базалар);

- спорт комплекстери жана курулмалар;

- турак жай фонду (турак жай үйлөрү жана жатаканалар);

- коммуналдык кызмат көрсөтүүгө багытталган объекттер (суу менен жабдуу, канализация, электр кубаты, ысык суу жана жылуулук менен жабдуу, жолдор, жашылдандыруу, тазалоочу курулмалар жана башка коомдук кызмат көрсөтүүлөр).

72. 174-уячада мурда эсептен чыгарылган деп саналган чыгымдар боюнча компенсациялар көрсөтүлөт. Мурунку мезгилдердеги чыгашасы, чыгымы же кайтарылгыс карыздары бар жана аларды эсептен чыгаруу түрүндө мурунку мезгилдердин Декларациясына киргизген, ал эми отчеттук жылы ордун толтурууну алган салык төлөөчү, ордун толтуруунун алынган суммасын киреше катары таанышы жана бул уячага киргизиши керек.

Мисал. Подрядчы турак үйүнүн курулушуна түзүлгөн келишим боюнча андагы сметада каралбаган кошумча чыгымдарга туш болду, ал аны өткөн жылдагы чыгымдар менен көрсөткөн. Отчеттук жылда бул чыгымдардын ордун толтуруу тууралуу заказчы менен макулдашылган. Алынган ордун толтурууну подрядчы отчеттук жылдын кирешеси катары таанууга милдеттүү.

73. 198-уячада отчеттук жыл ичинде алынган, 3-тиркемеде көрсөтүлгөн салык салынбаган кирешелерге кирбеген жана жогоруда саналып өтпөгөн башка кирешелер, анын ичинде Декларация тапшыруучунун жөнөкөй шериктештиктин ишинен алган пайдасынын үлүшү көрсөтүлөт. Мындай кирешелер болуп төмөнкүлөр таанылышы мүмкүн:

а) жөнөкөй шериктештиктин келишими боюнча алынган, келишимге ылайык катышуучулардын ортолорунда бөлүштүрүлгөн жана ар бир шериктеште өз өзүнчө эске алынган пайда;

б) мүлктү ишенимдүү башкаруу келишиминин колдонуу мөөнөтүнүн аралыгында ишенимдүү башкаруучу ала турган сыйакы;

в) алынган туумдардын, айыптардын жана санкциялардын суммасы.

Мисалы, эгерде мурда резервди түзүүгө багытталган суммалар эсептен чыгарууга кошулуп, андан кийин резерв кыскарса, мындай кыскартуу Декларацияны толтуруу максатында киреше катары таанылат жана бул уячада көрсөтүлөт.

Эскертүү. Кыргыз Республикасынын бухгалтердик эсеп жөнүндө мыйзамына ылайык, резервдин көрсөтүлгөн кыскаруусу кирешени көбөйтүү же чыгымды азайтуу мүмкүндүгүнө карабастан, жогоруда аталган эреженин белгилениши 2-тиркеменин формасынын түзүмүнүн өзгөчөлүгү менен шартталган.

74. 199-уячада отчеттук жыл ичинде уюм тарабынан алынган жылдык жыйынды кирешенин суммасы көрсөтүлөт. Бул уячага 150-198-уячага чейинки бардык уячалардын маанилеринин жалпы суммасы киргизилет. Тиркеменин бул уячасында алынган маани Декларациянын 050-уячасына көчүрүлөт.

**4-глава. «Эсептен чыгарууга тийиш болгон чыгымдар»   
(FORM STI-101-002) 2-тиркемени толтуруу**

75. Салык төлөөчүнүн чыгаымдары, эгерде бул чыгымдар отчеттук жылдын ичинде салык төлөөчүнүн ишкердик ишинен алынган кирешелер менен байланышса, бул тиркемеде көрсөтүлөт.

Эскертүү. 3 жана 7-тиркемелерде көрсөтүлгөн кирешелер менен байланышкан чыгымдар бул тиркемеде көрсөтүлбөйт.

76. 250-уячада киреше алууга багытталган чыгымдар көрсөтүлөт. Салык төлөөчү киреше алуу менен байланышкан документтик түрдө ырасталган бардык чыгымдарды, ошондой эле курстук айырманын терс суммасынын курстук айырманын оң суммасынан ашып түшүшүн эсептен чыгарууга укуктуу. Салык кодексинин 209-беренесинде көрсөтүлгөн эсептен чыгарууга тийиш болбогон чыгымдар буга кирбейт.

Эскертүү. Документтик түрдө ырасталган чыгымдар катары, документтик түрдө ырасталган чыгымдар таанылат, алардын тизмеги, формасы жана маалымдаректери Кыргыз Республикасынын ченемдик укуктук актылары менен белгиленген жана бүтүмдүн өлчөмүн, бүтүмдүн мүнөзүн аныктоого жана анын катышуучуларын идентификациялоого мүмкүндүк берет.

Бул уячага төмөнкүлөр киргизилбейт:

- негизги каражаттарды өндүрүү, сатып алуу жана орнотуу менен байланышкан чыгымдар жана башка капиталдык чыгымдар, анткени алар салык амортизациясы аркылуу эсептен чыгарылат;

- бюджетке жана Кыргыз Республикасынын Социалдык фондунун бюджетине төлөнүп жаткан, салык салуудан кийинки уюмдун пайдасынын булагы болуп саналган салык санкциялары, туумдар жана пайыздар;

- Кыргыз Республикасынын бюджетине төлөнүүгө тийиш болгон төмөнкү салыктар:

пайда салыгы;

Салык кодексине ылайык чегерилбеген КНСтен тышкаркы КНС, анткени ал сатып алынган материалдык ресурстардын эсептик наркын көбөйтөт;

товарларды, жумуштарды жана кызмат көрсөтүүлөрдү сатып алуу учурунда жеткирүүчүлөргө төлөнө турган сатуудан алынуучу салыктан тышкаркы сатуудан алынуучу салык, анткени ал сатып алынган материалдык ресурстардын эсептик наркын көбөйтөт;

Салык кодексине ылайык эсептен чыгарууга тийиш болбогон акциздик салыктан башка акциздик салык, анткени ал сатып алынган материалдык ресурстардын эсептик наркын көбөйтөт;

Салык кодексинин 207-беренесинде белгиленген резервден башка резервдерге чегерүү түрүндөгү чыгымдар;

Кыргыз Республикасынын Өкмөтү тарабынан бекитилген тизмек боюнча социалдык чөйрөнүн объекттерин пайдалануу учурунда келтирилген чыгымдардын, бул объекттерди пайдалануу учурунда алынган кирешелерден ашып түшүшү;

бул чыгымдар көрсөтүлгөн кызматтарга акы төлөө максатында жүргүзүлгөндүктөн жана өндүрүштүк зарылдыктан улам келип чыккандыгынын фактысын ырастагандан башка учурларда, башка адам тарткан ар кандай чыгымдар;

Салык кодексине ылайык кирешесине салык салынбай турган менчиктин ар кандай түрүн сатып алууга, башкарууга же күтүүгө кеткен чыгымдар;

өз ара көз каранды субъект менен уюмдун менчигин сатуу же алмаштыруу менен түз же кыйыр байланышкан ар кандай чыгымдар;

бул уюмдун ишкердик иш менен байланышпаган үчүнчү жактарга карата уюмдун чыгымы;

салык агенти тарабынан киреше салыгы салынгандан бөлөк, товарларды, жумуштарды, кызмат көрсөтүүлөрдү жеңилдетилген баа же тариф боюнча же базардын баасынан төмөнкү баа менен сатуу учурунда баанын айырмасын төлөөгө кеткен чыгымдар;

Эгерде уюм товарларды, жумуштарды, кызмат көрсөтүүлөрдү жеңилдетилген баа же тариф боюнча же базардын баасынан төмөнкү баа менен сатуу учурунда баанын айырмасына киреше салыгын кошуп эсептесе, анда ал көрсөтүлгөн чыгымдарды эсептен чыгарууга укуктуу;

Кыргыз Республикасынын аймагында колдонулган ченемдик укуктук актылар менен белгиленген ченемдерден ашык табигый жоготуулардын жана азаюулардын суммасы;

Салык кодекси менен белгиленген учурлардан тышкары, мүнөзүн жана өлчөмүн ырастоочу документтер менен аныктоого мүмкүн болбогон чыгымдар;

киреше алуу менен байланышпаган чыгымдардын суммасы;

пайда салыгы салынбаган кирешелерге байланышпаган чыгымдар;

киреше салыгы салынган ашып түшүүнүн суммасынан сырткары, Кыргыз Республикасынын Өкмөтү тарабынан белгиленген чектен ашып түшкөн өлчөмдө уюмдун кызматкерлери кызматтык иш сапарында болгон мезгил үчүн төлөнүүчү күнүмдүк акча.

Эгерде уюм өздөрүнүн кызматкерлерине белгиленген чектен ашык төлөгөн күнүмдүк акчага киреше салыгын кошуп эсептесе, уюм көрсөтүлгөн чыгымдарды эсептен чыгарууга укуктуу, ал 251-уячада көрсөтүлөт;

банкеттерге, көңүл ачууларга же эс алууларга кеткен чыгымдар

уюм-эмитент тарабынан акцияларды (үлүштөрдү, пайларды) жайгаштыруу үчүн акы катары мүлктөрдү алуу учурунда келип чыккан чыгымдар.

минималдык эсептелген кирешеден төлөнгөн сумма менен иш жүзүндөгү эмгек акыдан кошуп эсептелген киреше салыгынын суммасынын ортосундагы айрыма .

77. 251-уячада кызматтык иш сапарлар жана өкүлчүлүк чыгымдары боюнча чыгымдардын суммасынан эсептен чыгаруулар көрсөтүлөт. Кызматтык иш сапары боюнча эсептен чыгарууга тийиш болгон чыгымдарга төмөнкүлөр кирет:

а) ырастоочу документтерге ылайык иш сапарынын ордуна барууга жана кайра келүүгө, анын ичинде резервге коюлуучу акы төлөөгө кеткен чыгымдар. Ырастоочу документтер болбогон учурда Кыргыз Республикасынын Өкмөтү тарабынан белгиленген ченемдердин чегиндеги жол жүрүүгө кеткен чыгымдар эсептен чыгарылууга тийиш.

б) ырастоочу документтерге ылайык жашоого, анын ичинде резервге коюлуучу чыгымдарга акы төлөөгө кеткен иш жүзүндөгү чыгымдар. Ырастоочу документтер болбогон учурда Кыргыз Республикасынын Өкмөтү тарабынан белгиленген ченемдердин чегиндеги турак жайды жалдоо боюнча кеткен чыгымдар эсептен чыгарылууга тийиш.

в) Кыргыз Республикасынын Өкмөтү тарабынан белгиленген ченемдердин чегиндеги Кыргыз Республикасынын аймагында жана анын аймагынан сырткары болгон мезгилге төлөнүүчү күндөлүк акчалар. Ошондой эле, эсептен чыгарууга өз кызматкерлерине белгиленген чектен ашык төлөнгөн күндөлүк акчанын суммасы жатат, эгерде салык төлөөчү бул суммага киреше салыгынын ашып түшүшүн кошуп эсептесе.

Эскертүү. Иш сапардын чыгымдары салык төлөөчүлөрдүн кызматкерлеринин дарегине гана жүргүзүлүшү мүмкүн, бул Кыргыз Республикасынын Эмгек кодекси менен каралган. Иш сапар үчүн кызматкерлерге төлөнгөн акчалардан тышкары, салык төлөөчү уюмдун башкаруу органынын мүчөлөрүнө, алар өздөрүнүн милдеттерин аткаруу учурунда тарткан чыгымдарынын ордун толтуруу менен байланышкан чыгымдарга туш болушу мүмкүн. Көрсөтүлгөн чыгымдар: берилген документтерге ылайык жол жүрүү, жашаган жери боюнча жана иш сапары үчүн белгиленген ченемдердин чегиндеги күндөлүк акчалар дагы эсептен чыгаруулар деп таанылат жана киреше алууга багытталган чыгымдар катары 2-тиркеменин 250-уячасында көрсөтүлөт.

Өкүлчүлүк чыгымдарына уюм тарабынан адамдарды кабыл алууга жана тейлөөгө багытталган чыгымдар кирет:

- өз ара кызматташтыкты белгилөө же колдоо көрсөтүү үчүн сүйлөшүүлөргө катышкандарды;

- акционерлердин жалпы чогулушун өткөрүү үчүн директорлор кеңешинин жыйынына келишкен катышуучуларды. Бул чыгымдар киреше алуу менен байланыштуу болушу жана документтер менен ырасталышы керек.

78. 252-уячада кадрларды даярдоого жана кайра даярдоого кеткен эсептен чыгарылган чыгымдардын суммасы көрсөтүлөт. Кадрларды даярдоого, кесипкөйлүгүн жогорулатууга жана кайра даярдоого багытталган чыгымдар төмөнкү шарттарды сактоо учурунда, уюмдун кирешесин алууга байланышкан эсептен чыгаруулар катары таанылат:

а) эгерде, даярдоо жана/же кайра даярдоо программасы окутулуп жаткан адисти салык төлөөчүнүн ишинин алкагында квалификациясын жогорулатууга же алда канча натыйжалуу пайдаланууга көмөктөшсө: квалификациясынын деңгээлине болгон талаптардын жогорулашына байланыштуу адистердин теориялык жана практикалык билимдеринин жаңыланышына, кесиптик ишти аткаруу үчүн зарыл болгон кесипкөйлүк милдеттерди, кошумча билимди, ык жана көнүгүүлөрдү чечүүнүн азыркы ыкмаларын өздөштүрүүнүн зарылдыгына;

б) эгерде, даярдоодон жана/же кайра даярдоодон салык төлөөчүнүн штатында турушкан, толук жумуш күнүн иштешкен, жаш курактары 23 жана андан жогору жумушчулар өтүп жатышкан болсо;

в) эгерде, билим берүү боюнча кызмат көрсөтүүлөр ата мекендик уюмдар тарабынан көрсөтүлүп жатса.

79. 253-уячада кредиттер жана зайымдар боюнча пайыздык чыгымдар көрсөтүлөт.

Эскертүү. Амортизацияланган негизги каражаттарды сатып алууга же түзүүгө байланыштуу же аларды пайдаланууга киргизүүгө чейин алардын наркынын өзгөрүшүнө таасир берген чыгымдарга байланыштуу төлөнгөн пайыздардын суммасы жылдык жыйынды кирешеден эсептен чыгарууга жатпайт, тескерисинче, салык төлөөчү тарабынан пайда салыгы боюнча салык базасын эсептеп чыгуунун стандарттуу тартибин колдонгон учурда алардын наркын жогорулатат. Салык төлөөчү тарабынан пайда салыгы боюнча салык базасын эсептеп чыгуунун жөнөкөйлөштүрүлгөн тартиби колдонулган учурда, амортизацияланган негизги каражаттарды сатып алууга же түзүүгө байланышкан же алардын наркынын өзгөрүшүнө таасир берген чыгымдар менен байланышкан пайыздык чыгымдар, ушул каражаттардын наркына киргизилбейт жана жылдык жыйынды кирешеден эсептен чыгарууга жатат.

Эгерде алынган сумма ишкердик ишти жүргүзүү үчүн пайдаланылган болсо, салык төлөөчүнүн карыздык милдеттенмелери боюнча пайыздарды төлөөнүн чыгымдары эсептелген же төлөнгөн пайыздардын өлчөмүндө эсептен чыгарылууга тийиш.

80. 254-уячада илимий-изилдөө, тажрыйба-конструктордук жана долбоордук-иликтөө иштерине кеткен чыгымдар боюнча эсептен чыгаруулар көрсөтүлөт, бирок бул учурда ал негизги каражаттарды өндүрүүгө же сатып алууга багытталбайт. Негизги каражаттарды сатып алуу жана/же өндүрүү менен байланышкан чыгымдар негизги каражаттардын тийиштүү топторунун наркына кошулат жана амортизацияланат.

81. 255-уячада Салык кодексинин 200-беренесине ылайык амортизациялык кошуп эсептөөлөрдүн суммасы көрсөтүлөт.

Эскертүү. Уюмдун менчигинде болгон, пайдаланууга киргизилген жана киреше алуу үчүн колдонулган, наркы 100 эседен көбүрөөк эсептик көрсөткүчтү түзгөн негизги каражаттар жана материалдык эмес активдер амортизацияланууга жатат.

Ошондой эле, уюм тарабынан лизинг келишимдери боюнча алынган жана киреше алуу үчүн колдонулган негизги каражаттар амортизацияланууга жатат.

Суу, жер казынасы жана башка жаратылыш ресурстары сыяктуу жерлер жана жаратылышты пайдалануунун башка объекттери, ошондой эле товардык-материалдык запастар, капиталдык курулуштун аягына чыкпаган объекттер, баалуу кагаздар, финансылык аспаптар, орнотула элек жабдуулар, негизги каражаттар жана материалдык эмес активдер, салык төлөөчү тарабынан өндүрүүдө жана/же сатып алууда пайдаланылбаган товарлар, аткарылган жумуштар жана кызмат көрсөтүүлөр амортизациялоого жатпайт. Мындан сырткары, отчеттук жыл ичинде наркы толук бойдон даяр продукциянын, аткарылган жумуштардын жана кызмат көрсөтүүлөрдүн наркына көчүрүлгөн мүлктөр амортизациялоого жатпайт.

Бул уячаны толтуруу үчүн амортизациялана турган мүлктүн курамынан төмөнкү негизги каражаттар чыгарылат:

- келишимдер боюнча кайтарымсыз колдонууга берилгендер;

- консервацияга которулгандар;

- 12 айдан ашык убакыт реконструкцияланып жана модернизацияланып жаткандар.

Киреше алууга катышкан негизги каражаттарды өндүрүү, сатып алуу жана орнотуу менен байланышкан чыгымдар жана башка капиталдык чыгымдар эсептен чыгаруулар катары таанылбайт.

Салык амортизациясынын эсеби үчүн негизги каражаттардын наркына төмөнкүлөр киргизилбейт:

- негизги каражаттарды түзүүгө катышкан кызматкерлердин эмгек акы фондуна кошуп эсептелген камсыздоо төгүмдөрүнүн суммасы;

- жаңы негизги каражаттарды түзүүгө катышкан негизги каражаттардын оңдоосуна кеткен амортизация жана чыгымдар.

Стандарттык тартип боюнча пайда салыгынын салыктык базасын эсептеп чыгуу учурунда амортизациялоого жаткан бардык негизги каражаттар Салык кодексинин 200-беренесинин 1-бөлүгүндө көрсөтүлгөн 6-топ боюнча классификацияланат.

Бул учурда тоо кен ишиндеги уюштуруу чыгымдарын караган 6-топ боюнча амортизациянын төмөндөтүлгөн ченемин колдонууга жол берилет. Эгерде, уюм амортизациянын төмөндөтүлгөн ченемин колдонууну чечсе, анда ал кийинки салыктык мезгил ичинде амортизациялоонун тандалып алынган ставкасын өзгөртүүгө укуксуз.

Кыргыз Республикасынын бухгалтердик эсеп жөнүндө мыйзамына ылайык жүргүзүлгөн негизги каражаттарды кайра баалоо топтун салыктык наркын көбөйтпөйт жана азайтпайт.

82. Уюмдун кирешесинен төмөнкүлөр эсептен чыгарылууга тийиш:

а) Салык кодексинин жоболоруна ылайык эсептелип чыккан, амортизациялана турган негизги каражаттарга амортизациялык кошуп эсептөөлөр;

б) отчеттук жылдын аягына карата топтун салыктык наркынын суммасы, эгерде ал 100 эсептик көрсөткүчтөн азды түзсө;

в) топтун калган салыктык наркы, эгерде топтогу бардык негизги каражаттар сатылса, башка адамга берилсе же жоюлса.

83. 256-уячада салык төлөөчү тарабынан пайда салыгы боюнча салык базасын эсептеп чыгуунун стандарттуу тартиби колдонулган учурда төмөнкү негизги каражаттарды оңдоо иштерине кеткен чыгымдардын эсептен чыгаруулары көрсөтүлөт:

а) уюмдун менчик укугунда болгондор, ошондой эле финансылык ижаранын (лизингдин) предмети болуп саналгандар. Эсептен чыгарылууга тийиш болгон оңдоого кеткен чыгымдардын суммасы, өткөн жылдын аягына карата топтун салыктык наркы катары аныктала турган, негизги каражаттардын ар бир тобуна карата мурунку жылы эсептелген амортизациялык кошуп эсептөөлөрдүн суммасына азайтылган, жылдын башына карата топтун салыктык наркынын 15 пайызы менен чектелет. 15 пайыздык чектөөдөн ашып түшкөн сумма топтун наркына кошулган негизги каражаттардын наркы катары каралат жана отчеттук жылдын аягына карата топтун салыктык наркын жогорулатат;

б) ижарага алынган негизги каражаттар. Ижарага алынган негизги каражаттарды оңдоо учурунда, ижарачы ар бир ижарага алынган негизги каражаттар боюнча оңдоого кеткен чыгымдардын негизинде топ түзүүгө жана амортизациялык чегерүүлөр түрүндө оңдоого кеткен чыгымдарды кармап калууга милдеттүү. Ар бир топ боюнча амортизациянын ченеми, уюм тарабынан ижара келишиминин иштөө мөөнөтүнө жараша белгиленет. Ижара келишиминин иштөө мөөнөтү аяктагандан кийин ижарачы топтун калган салык наркын эсептен чыгарууга жана аны бул уячага киргизүүгө укуктуу.

Эскертүү. Салык кодексинин 199-беренесине ылайык, амортизацияны эсептөө үчүн топко 100 эседен кем эмес эсептик көрсөткүчтүн наркы бар негизги каражаттар киргизилет, ал эми оңдоого кеткен чыгымдар 100 эседен кем болгон эсептик көрсөткүчтөрдү түзгөндө, анда топ түзүлбөйт жана сумма толук өлчөмүндө эсептен чыгарууга кирет.

Салык төлөөчү тарабынан пайда салыгы боюнча салык базасын эсептеп чыгуунун жөнөкөйлөштүрүлгөн тартиби колдонулган учурда, негизги каражаттарга карата оңдоого кеткен чыгым чектелбеген эсептен чыгарууларга кирет.

84. 257-уячада мамлекеттик социалдык камсыздандыруу боюнча чегерүүнү эсептен чыгаруу көрсөтүлөт. Кыргыз Республикасынын мыйзамдары менен белгиленген мамлекеттик социалдык камсыздандыруу боюнча камсыздандыруу төгүмдөрүнүн суммасы эсептен чыгарууга кирет. Салык төлөөчү бул уячага, мамлекеттик социалдык камсыздандыруу жөнүндө мыйзамы менен белгиленген өлчөмдө, жумуш берүүчүнүн каражаттарынан жумушчуларга берилген төлөмдөрдүн баардык түрлөрүнөн эсептеп чыгарылган камсыздандыруу төгүмдөрүнүн суммасын киргизүүгө укуктуу.

85. 258-уячада баалуу кагаздарды сатуу учурунда келип чыккан чыгымдар көрсөтүлөт:

а) бересе баалуу кагаздардан тышкары, баалуу кагаздар боюнча сатуу наркы менен сатып алуу наркынын ортолорундагы терс айырма;

б) дисконттун амортизациясын жана/же бересе баалуу кагаздарды сатуу датасына карата сыйакыны эсепке алып сатуу наркы менен сатып алуу наркынын ортосундагы терс айырма;

Эскертүү. Салык кодексинин 205-беренесине ылайык, баалуу кагаздарды сатууда тартылган чыгым, башка баалуу кагаздарды сатуу учурунда алынган кирешелердин эсебинен компенсацияланат, мындай учурда бул уячада көрсөтүлгөн чыгымдын суммасы «0»гө барабар болушу мүмкүн же 1-тиркеменин 161-уячасында көрсөтүлгөн суммадан ашык болбошу керек. Баалуу кагаздарды сатуудагы чыгымдар баалуу кагаздарды сатуудан алынган кирешелерди азайтат.

Эгерде чыгымдар, алар пайда болгон жылы компенсацияланбай турган болсо, анда алар 5 жылдык мөөнөткө узартылышы жана ушул 5 жылдын ичинде баалуу кагаздарды сатуудан алынган кирешелердин эсебинен орду толтурулушу керек.

86. 259-уячада төмөнкүлөр көрсөтүлөт:

а) берилген банктык кредиттерди жана аларга теңештирилген активдерди, ошондой эле отчеттук жылда Коргоо фондуна жиберилген депозиттерди камсыз кылуу максаты үчүн гана пайдаланылган кредиттик жана лизингдик жоготууларды жана чыгымдарды жабууга резервдерди түзүү үчүн банк тарабынан багытталган суммалар. Банктардын резервине чегерүүлөрдүн тартиби жана өлчөмү Кыргыз Республикасынын Улуттук банкы тарабынан белгиленет;

б) отчеттук жылда Кыргыз Республикасынын Өкмөтү тарабынан бекитилген ченемдерге ылайык камсыздандыруу резервдик фонддоруна камсыздандыруу ишин жүргүзгөн ата мекендик уюм тарабынан жиберилген чегерүүлөрдүн суммасы.

Эскертүү. Жогоруда саналгандардан башка, бардык уюмдар үчүн резервдерге чегерүү түрүндөгү чыгымдар эсептен чыгарылбайт.

87. 260-уячада кайрымдуулукка кеткен чыгымдар боюнча эсептен чыгаруулар көрсөтүлөт, алар акча каражаттарын жана мүлктү кошкондо (баланстык наркы боюнча) төмөнкү даректерге кайтарымсыз берилген активдерди камтыйт:

а) кайрымдуулук уюмдарына;

б) жеке менчик формасына карабастан маданият жана спорт уюмдарына.

Эскертүү. Кайрымдуулук уюму - коммерциялык эмес уюм:

- Кыргыз Республикасынын коммерциялык эмес уюмдар жана кайрымдуулук иши жөнүндө мыйзамдарына ылайык түзүлгөн жана кайрымдуулук ишин жүргүзгөн;

- акциздик товарларды өндүрбөгөн жана/же сатпаган;

- саясий партияларды же шайлоо өнөктүктөрүн колдоого катышпаган.

Маданияттын жана спорттун уюмдары катары, иштин негизги түрү болуп маданий баалуулуктарды сактоо, өнүктүрүү, жайылтуу жана өздөштүрүү боюнча кызматтарды көрсөтүү, маданий байгерчиликти, ошондой эле дене тарбия жана спорт тармагында кызмат көрсөтүүлөрдү сунуштоо болуп саналган, менчик формасына карабастан коммерциялык жана коммерциялык эмес уюмдар таанылат.

Отчеттук мезгил ичиндеги эсептен чыгаруунун суммасы, бул активдер аларды берген салык төлөөчүнүн пайдасы үчүн колдонулбаган шартта, Декларациянын 057-уячасында көрсөтүлгөн салык салынган пайданын 10 пайызынан ашпоого тийиш.

88. 261-уячада отчеттук жыл ичинде төлөнүүгө жана эсептен чыгарылууга тийиш болгон салыктардын суммасы көрсөтүлөт:

а) жер салыгынын;

б) мүлк салыгынын;

в) чегерүүгө жатпаган КНСтин;

г) жер казынасын пайдалангандыгы үчүн салыктардын.

89. 298-уячада Салык кодексинин 209-беренесинде саналып өткөндөрдөн жана ушул тиркеменин 250-261-уячаларында көрсөтүлгөндөрдөн тышкары, башка эсептен чыгаруулар көрсөтүлөт.

Эскертүү. Мындай эсептен чыгаруулар болуп маселен, жамааттык келишимге ылайык жумушчуларга социалдык жеңилдиктердин чыгымдары (материалдык жардам, ысык тамак, жолдомолор ж.б.), башкаруу органынын мүчөлөрүнө төлөнө турган компенсациялар саналышы мүмкүн. Көрсөтүлгөн төлөмдөр, эгерде аларга киреше салыгы салынган болсо, эсептен чыгарылууга тийиш болот.

90. 299-уячада 250-298-уячалардын маанилеринин жыйынтык суммасы көрсөтүлөт. Бул уячанын мааниси Декларациянын 051-уячасына көчүрүлөт.

**5-глава. «Салык салынбаган кирешелер жана төлөм булагында   
салык салынган кирешелер» (FORM STI-101-003)  
3-тиркемени толтуруу**

91. 3-тиркеме эки бөлүмдөн турат:

I. Салык салынбаган кирешелер;

II. Төлөм булагында салык салынган кирешелер;

92. 350-уячада төмөнкү сумма көрсөтүлөт:

а) үлүштүк салым катарында алынган мүлктүн наркынын;

б) уставдык капиталга төгүмдүн;

в) уюмга катышуунун үлүшүн анын алгачкы наркынын өлчөмүндө сатуудан түшкөн кирешенин.

93. 351-уячада төмөнкү суммалар көрсөтүлөт:

а) уюм тарабынан Кыргыз Республикасынын Өкмөтүнүн же жергиликтүү өз алдынча башкаруу органдарынын чечими менен өзүнүн жеке өндүрүштүк базасын өнүктүрүү боюнча капиталдык салымдарга акысыз алынган негизги каражаттардын жана акча каражаттарынын нарктары;

б) Кыргыз Республикасынын Өкмөтү бекиткен тизменин негизинде, төмөндө көрсөтүлгөн объекттерди багытталышы боюнча пайдаланууну жана эксплуатациялоону жүзөгө ашырган, мамлекеттик катышуунун үлүшү 50%дан жогору чарбалык коомдордун жана/же Кыргыз Республикасынын же жергиликтүү өз алдынча башкаруу органдарынын менчиги болуп саналган адистештирилген уюмдардын менчигине акысыз алынган объекттердин (социалдык-маданий, турак жай-коммуналдык-тиричилик багытындагы объекттердин, жолдордун, электр тармактарынын, подстанциялардын, от казандарынын жана жылуулук тармактарынын, газ тармактарынын, гидроэлектр станцияларынын, жылуулук электр станцияларынын, гидротехникалык курулмалардын, суу топтоочу курулмалардын, тоо кен-шахталык жабдуулардын, жарандык коргонуу объекттеринин, ошондой эле жер участокторун пайдалануу укугунун) нарктары.

94. 352-уяча коммерциялык эмес уюм тарабынан гана толтурулат жана 353-357-уячалардын маанилеринин жыйынтыгы болгон сумманы камтыйт.

95. 353-уячада Салык кодексинин 153-беренесинде каралган алардын аныктамаларына ылайык, жыл ичинде келип түшкөн мүчөлүк жана кирүү төгүмдөрүнүн суммасы көрсөтүлөт.

96. 354-уячада уставдык максаттарда пайдалануу шартында алынган гуманитардык жардамдардын жана гранттардын суммасы көрсөтүлөт. Бул уячаны толтуруу үчүн Салык кодексинин 153-беренесинде каралган аныктамаларды пайдалануу керек.

97. 355-уячада уставдык максаттарда пайдалануу шартында кайтарымсыз алынган активдердин наркы көрсөтүлөт. Коммерциялык эмес уюм наркы салык салынбаган кирешелерге кирген жабдууларды, имараттарды, курулуштарды, эмеректи, техниканы жана башка активдерди кайтарымсыз ала алат.

98. 356-уячада көп батирлүү үйлөрдү техникалык жактан күтүү боюнча кызмат көрсөтүүлөр үчүн, имараттарды жана курулмаларды тейлөөгө батирлердин менчик ээлеринен коммерциялык эмес уюм тарабынан алынган төлөм акы көрсөтүлөт.

99. 357-уячада суу пайдалануучуларынын ассоциациясы тарабынан, уставдык иштин чегинде сугат суусун берүү боюнча кызматы үчүн алынган төлөм акы көрсөтүлөт.

Эскертүү. Пайда салыгы салынбаган кирешелерди алуу менен байланышкан чыгымдар эсептен чыгарууга тийиш эмес жана 2-тиркемеде көрсөтүлбөйт.

100. 358-уячада ата мекендик уюмдарда катышуудан алынган дивиденддер көрсөтүлөт. Чет өлкөлүк уюмдардан алынган дивиденддер киреше болуп саналат жана 1-тиркеменин 156-уячасына киргизилет.

101. 359-уячада эгерде уюмга шериктештер тарабынан жөнөкөй шериктештиктин эсебин жүргүзүүгө ыйгарым укук берилсе, шериктештердин салымы катары жөнөкөй шериктештик тарабынан алынган мүлктүн наркы көрсөтүлөт. Жөнөкөй шериктештиктен кайтарылган салымдар шериктештердин кирешеси болуп саналбайт.

102. 360-уячада ишенимдүү башкаруучу тарабынан ишенимдүү башкарууга кабыл алынган мүлктүн наркы көрсөтүлөт. Ишенимдүү башкаруу келишимине ылайык, башкаруучу менчик ээсинен түшкөн каражаттардын (негизги каражаттар, мүлк комплекстери жана башкалар) ушул уячада чагылдырыла турган наркын башкарууга алат. Ошол эле учурда, ишенимдүү башкаруучудан мүлктөрдүн менчик ээсине кайтарылышы, менчик ээсинин кирешеси болуп саналбайт.

103. 361-уячада баалардын өйдө-төмөн болушунун натыйжасында өзүнүн акцияларынын наркынын алардын номиналдык наркынан ашып кетиши түрүндөгү киреше көрсөтүлөт.

104. 362-уячада өзүнүн акцияларын сатууда нарктын өсүшүнөн түшкөн киреше көрсөтүлөт. Эгерде уюм өзүнүн акцияларын алардын эсептик наркынан ашкан наркта сатса, анда ашыкча сумма салык салынбаган киреше катары таанылат.

105. 363-уячада сатуу күнүнө карата листингдин эң жогорку жана эң жогоркудан кийинки категориялары боюнча фонддук биржанын листингинде болгон баалуу кагаздардын наркынын өсүшүнөн түшкөн киреше жана пайыздык киреше көрсөтүлөт.

Эскертүү. Листинг - бул фондулук биржада баалуу кагаздарды расмий сатууга уруксат берүү жол-жобосу. Компаниянын баалуу кагаздарынын эң жогорку жана эң жогоркудан кийинки категориядагы фондулук биржанын листингинде болушу, мыйзамдардын жана фондулук биржанын талаптарына ылайык компаниянын иши жөнүндө маалыматтын ачылып жаткандыгын, башкача айтканда көрсөтүлгөн баалуу кагаздардын биржалык баалары ишенимдүүлүктүн жогорку деңгээлине ээ экендигин билдирет.

Эгерде пайыздык киреше жана баалуу кагаздардын наркынын өсүшүнөн түшкөн киреше баалуу кагаздардын ушул категориясынан алынса, алар салык салынбай тургандар деп таанылат.

106. 364-уячада финансылык ижара (лизинг) келишими боюнча, негизги каражаттарды сатуудан алынган киреше көрсөтүлөт.

Эскертүү. Финансылык ижара (лизинг) келишими боюнча алынган кирешени салык салынбаган кирешелердин курамына киргизүү иштин бул түрүн өбөлгөлөөгө багытталган убактылуу чара катары киргизилген жана ал 2017-жылдын 1-январына чейин колдонулат.

107. 389-уячада белгиленген тартипте ратификацияланган эл аралык макулдашууларга, Кыргыз Республикасынын салык мыйзамына ылайык, салык салынбаган киреше катары таанылган, 3-тиркеменин   
350-364-уячаларында көрсөтүлбөгөн башка салык салынбаган кирешелер көрсөтүлөт.

108. 390-уячада 350-389-уячалардын маанилеринин суммасына барабар болгон бардык салык салынбаган кирешелердин жыйынтыгы көрсөтүлөт.

109. 391-уячада төлөм булактарында мурда салык салынган пайыздык киреше көрсөтүлөт. Пайыздык кирешени аныктоо жана аны колдонуунун өзгөчөлүктөрү ушул Тартиптин 53-пунктунда берилген.

110. 398-уячада төлөм булактарында салык салынган, ушул Тиркеменин 391-уячасында көрсөтүлбөгөн башка кирешелер көрсөтүлөт.

111. 399-уячада төлөм булактарында салык салынган, 391 жана   
398-уячалардын маанилеринин суммасына барабар болгон кирешелердин жыйынтыгы көрсөтүлөт.

**6-глава. «Салыктан бошотулган пайда»  
(FORM STI-101-004) 4-тиркемени толтуруу**

112. Пайда салыгын төлөөдөн бошотуу салык төлөөчүнү Декларация берүү милдетинен бошотпойт.

113. 450-уячада кайрымдуулук уюмдарынын кайрымдуулук ишинен алган пайдасы көрсөтүлөт. Кайрымдуулук уюм тарабынан коммерциялык иштен алынган пайда пайда салыгынан бошотулбайт.

Эскертүү. Кайрымдуулук иши - жарандарга жана юридикалык жактарга активдерди чын дилден берүү (акысыз негизде же жеңилдетилген шарттарда) же болбосо аларды сатууга кеткен чыгымдардан ашпаган акыга кызматтарды көрсөтүү жана жумуштарды аткаруу боюнча кайрымдуулук иши жөнүндө Кыргыз Республикасынын мыйзамдарында каралган кайрымдуулук максаттарын ишке ашырууга багытталган жеке жана/же юридикалык жактардын ыктыярдуу иш-аракети.

Кайрымдуулук уюму - коммерциялык эмес уюм:

а) коммерциялык эмес уюмдар жана кайрымдуулук иш жөнүндө Кыргыз Республикасынын мыйзамдарына ылайык түзүлгөн жана кайрымдуулук ишин жүргүзгөн;

б) акциздик товарларды өндүрбөгөн жана/же сатпаган;

в) саясий партияларды же шайлоо өнөктүктөрүн колдоого катышпаган.

114. 451-уячада I жана II топтогу майыптар коомдорунун, ошондой эле Кыргыз азиздер жана дүлөйлөр коомунун иштегендердин жалпы санынын кеминде 50 пайызын майыптар, азиздер жана дүлөйлөр түзгөн жана алардын эмгек акылары жылдык эмгек акы фондунун кеминде 50 пайызын түзгөн уюмдарынын пайдасы көрсөтүлөт.

115. 452-уячада айыл чарба өндүрүүчүлөрүнүн пайдасы көрсөтүлөт.

Эскертүү. Айыл чарба продукциясын, ошондой эле акциздик товарлардан тышкары өз өндүрүшүндөгү айыл чарба продукциясын кайра иштетүү продуктуларын өндүрүүчү уюмдар же жеке адамдар салык максаттарында айыл чарба өндүрүүчүсү деп таанылат, мында бул продукцияны сатуудан түшкөн каражат календардык жыл ичинде товарларды, жумуштарды, кызмат көрсөтүүлөрдү сатуунун жалпы көлөмүнүн 75 пайызынан кем болбошу керек.

116. 453-уячада Кыргыз Республикасынын жазык-аткаруу тутумунун мекемелеринин пайдасы көрсөтүлөт.

117. 454-уячада айыл чарба товардык-сервистик кооперативдеринин пайдасы көрсөтүлөт.

Эскертүү. Айыл чарба товардык-сервистик кооперативи - мүчөлөрүнүн 75 пайызынан кем эмеси айыл чарба өндүрүүчүлөрү болуп саналган жана түшкөн акчасы бул календардык жыл ичинде кооператив тарабынан өндүрүлгөн товарларды сатуудан, жумуштарды аткаруудан, кызматтарды көрсөтүүдөн түшкөн акчанын 75 пайызынан кем эмесин түзгөн кооператив.

118. 455-уячада негизги өндүрүштүк каражаттарды сатып алууга, реконструкциялоого, модернизациялоого багытталган бөлүгүндө, кайра иштетилүүсү салык төлөөчүнүн менчигиндеги өндүрүштүк кубаттуулуктарында түздөн-түз ишке ашырылган, өз чийки затынан   
жер-жемиштерди жана жашылчаларды өндүрүштүк кайра иштетүүнүн товарларын сатуудан алынган салык төлөөчүнүн пайдасы көрсөтүлөт.

119. 456-уячада кредиттик союздар тарабынан алынган пайда көрсөтүлөт.

120. 457-уячада Салык кодексинин 212-беренесине ылайык пайда салыгын төлөөдөн бошотулууга тийиш товарлардын акцизделүүчү тобун өндүрүү үчүн пайдалануудан тышкары, айыл чарба продукцияларын өнөр жайлык кайра иштетүүчү тамак-аш жана кайра иштетүүчү өнөр жай ишканаларынын пайдасы көрсөтүлөт.

121. 458-уячада 2017-жылдын 1-январына чейинки мезгилде пайда салыгын төлөөдөн бошотулган лизингдик кампаниялардын пайдасы көрсөтүлөт.

Эскертүү. Лизингдик кампания - түшкөн акчаларынын 90 пайыздан кем эмесин финансылык ижара (лизинг) келишими боюнча негизги каражаттарды сатуудан келип түшкөн акчаны түзгөн ата мекендик уюм, чет өлкөлүк уюмдун филиалы жана/же өкүлчүлүгү.

122. 459-уячада жеке менчик формасында түзүлгөн мектепке чейинки билим берүү уюмдары-бала бакчалардын пайдалары көрсөтүлөт.

123. 460-уячада кардиохирургия багытындагы жеке медициналык мекемелердин пайдалары көрсөтүлөт.

124. 461-уячада Кыргыз Республикасынын Салык кодексинин   
221-2-беренесине ылайык 0 пайыздык өлчөмдөгү ставка боюнча салык салынган пайда көрсөтүлөт.

125. 498-уячада Салык мыйзамдарында каралган, ошондой эле анын катышуучусу Кыргыз Республикасы болуп саналган эл аралык келишимдер менен мыйзамда белгиленген тартипте күчүнө кирген, пайда салыгы боюнча башка жеңилдиктер таркатылган пайда көрсөтүлөт. Эгерде, уюм Кыргыз Республикасынын мыйзамдарына ылайык алынган пайдага же анын кандайдыр бир бөлүгүнө салык салууга милдеттүү болбосо, анда бул уячада бошотууга жаткан сумма көрсөтүлөт.

126. 499-уячада 450-498-уячалардын маанилеринин суммасы көрсөтүлөт. Бул уячанын мааниси Декларациянын 053-уячасына көчүрүлөт.

Бул суммадан пайда салыгы келип чыкпайт, анткени салык салынган пайданын өлчөмүн аныктоодо 053-уячада көрсөтүлгөн сумма пайданын жалпы суммасынан эсептен чыгарылууга тийиш.

**7-глава. «Мүлк салыгы»  
(FORM STI-101-005) 5-тиркемени толтуруу**

127. 5-тиркемеде салык төлөөчү менчик укугунда ага таандык болгон, анын ичинде салык салынууга тийиш болбогон/бошотулган, ошондой эле  
 1-топтогу (FORM STI-086), 2-топтогу (FORM STI-087), 3-топтогу (FORM STI-088) жана 4-топтогу (FORM STI-089) объекттердин мүлк салыгы боюнча берилген маалыматтык эсептөөлөрдүн маалыматтарынын, ошондой эле салык салынууга тийиш болбогон/бошотулган, же жеңилдетилген салык салууга жаткан мүлк объекттери боюнча укукту белгилөөчү жана/же укукту күбөлөндүрүүчү документтердин маалыматтарынын негизинде жеңилдетилген салык салууга жаткан бардык мүлк объектилери жөнүндөгү маалыматтарды көрсөтөт.

128. Мүлк салыгын төлөөчү болуп менчигинде салык салынуучу мүлкү, анын ичинде Кыргыз Республикасынын аймагында катталган, финансылык ижара же ипотекалык кредит келишиминин чегинде сатып алынган мүлкү бар субъект саналат. Эгерде, мүлктүн менчик ээсинин кайсыл жерде экенин аныктоого мүмкүн болбосо, мүлк салыгынын салык төлөөчү болуп, бул мүлктү колдонгон субъект саналат.

129. Тиркеменин I бөлүмүн толтуруу үчүн алгач 5-тиркеменин төмөнкү чечмелөөлөрү толтурулат:

а) 1, 2 жана 3-топтогу мүлк объекттери боюнча;

б) 4-топтогу (транспорт каражаттары) мүлк объекттери боюнча.

130. 1, 2, 3-топтордогу мүлк объекттери боюнча чечмелөөлөрдүн жана   
4-топтун мүлк объекттери боюнча чечмелөөлөрдүн көрсөткүчтөрү   
5-тиркеменин 1-бөлүмүнө көчүрүлөт.

131. 5-тиркеменин II бөлүмүндө чечмелөөлөрдүн аталыштарынын оң жагында жайгашкан уячаларда «Х» белгиси көрсөтүлөт, бул белгиленген чечмелөөнүн берилгенин түшүндүрөт, ошондой эле ар бир чечмелөөлөрдүн барактарынын саны көрсөтүлөт.

**§ 7.1. 1, 2 жана 3-топтордун мүлк объекттери боюнча   
(FORM STI-101-005-01) 5-тиркеменин чечмеленишин толтуруу**

132. 1-графанын уячаларында төмөнкү таблицага ылайык, мүлк объектисинин тобунун коду көрсөтүлөт:

|  |  |
| --- | --- |
| **Коду** | **Мүлк объектисинин тобу** |
| 01 | 1-топ |
| 02 | 2-топ |
| 03 | 3-топ |
| 04 | 4-топ |

Эскертүү: 1-топтогу мүлк объекттерине туруктуу же убактылуу жашоо үчүн арналган, ишкердик ишти жүргүзүү үчүн колдонулбаган турак-жай үйлөрү, анын ичинде жатаканалар, батирлер, дача үйлөрү кирет.

2-топтогу мүлк объекттерине ишкердик ишти жүргүзүү үчүн арналган жана/же колдонулган турак жай үйлөрү, анын ичинде жатаканалар, батирлер, дача үйлөрү, пансионаттар, эс алуу үйлөрү, санаториялар, курорттор, өндүрүштүк, администрациялык, өнөр жайлык, ошондой эле башка капиталдык курулуштар кирет.

3-топтогу мүлк объекттерине ишкердик ишин жүргүзүү үчүн арналган жана/же колдонулган күркөлөр, контейнерлер сыяктуу металл жана башка конструкциялардан жасалган убактылуу жайлар кирет.

133. 1-графанын уячаларын толтуруу төмөнкүдөй ирээтте жүргүзүлөт:

а) ишкердик ишинде колдонулбаган мүлктүн бардык объекттери 01 коду менен көрсөтүлөт;

б) ишкердик ишинде колдонулган же колдонуу үчүн арналган мүлктүн бардык объекттери 02 коду менен көрсөтүлөт;

в) ишкердик ишинде колдонулган же колдонуу үчүн арналган мүлктүн бардык объекттери 03 коду менен көрсөтүлөт.

134. 2-графанын уячаларында тиешелүү мүлктүн түрлөрүнүн коду көрсөтүлөт. Уячалардын көрсөткүчтөрүн толтуруу үчүн төмөнкү таблицадан колдонулуучу мүлктүн кодун тандап алуу зарыл:

|  |  |
| --- | --- |
| **Мүлктүн коду** | **Мүлктүн аталышы** |
| 001 | Турак жай үйү |
| 002 | Батир |
| 003 | Дача |
| 004 | Пансионаттар |
| 005 | Эс алуу үйлөрү |
| 006 | Санаториялар |
| 007 | Курорттор |
| 008 | Өндүрүштүк курулуш |
| 009 | Администрациялык курулуш |
| 010 | Өнөр жайлык курулуш |
| 011 | Башка капиталдык курулуш |
| 012 | Күркө |
| 013 | Контейнер |
| 014 | Башка убактылуу жайлар |

135. 3-графанын уячаларында мүлктү пайдалануучунун коду көрсөтүлөт:

|  |  |
| --- | --- |
| **Код** | **Мүлктү пайдалануучу** |
| МЭ | Менчик ээси |
| Ү/МЭ | Үлүштүү менчик ээси |
| МЭ/Э | Менчик ээси эмес |

Эгерде, мүлк салыгын төлөөчү болуп мүлктүн менчик ээси саналса, анда бул уячаларда «МЭ» коду көрсөтүлөт.

Эгерде, мүлк бир нече адамдардын менчигинде болсо, «Ү/МЭ» коду көрсөтүлөт.

Эгерде, салыкты төлөөчү болуп мүлктүн ээси эмес, колдонуучу саналса, «М/Э» коду көрсөтүлөт.

136. 4-графанын уячаларында мүлктүн жайгашкан районунун коду көрсөтүлөт, ал ушул райондун салык органынын да коду болуп саналат.

Эскертүү. Райондун кодун ыйгарым укуктуу салык органынын (www.sti.gov.kg) расмий сайтынан табууга болот.

137. 5-графанын уячаларында кыймылсыз мүлккө болгон укукту мамлекеттик каттоо органы тарабынан ыйгарылган мүлктүн идентификациялык коду көрсөтүлөт. Бул код кыймылсыз мүлк бирдигинин техникалык паспортунун титулдук барагынын жогорку уячасында көрсөтүлөт.

138. 6-графанын уячаларында төмөнкү таблицадан тандалып алына турган мүлк объектисинин категориясынын коду көрсөтүлөт:

|  |  |
| --- | --- |
| **Код** | **Мүлк объектисинин категориясы** |
| С/С | Салык салынуучу |
| С/СТ | Салык салынбай турган |
| Ж/Б | Жеңилдетилген же бошотулган |

- эгерде, мүлк объекти жалпы негиздерде салык салынууга жатса, «С/С» коду ыйгарылат;

- эгерде, мүлк объекти Салык кодексинин 324-беренесинин 3-бөлүгүнө ылайык салык салуу объектиси болуп саналбаса, ага «С/СТ» коду ыйгарылат;

- эгерде, салык төлөөчү же мүлк объектиси үчүн Салык кодексинин 330-беренесине ылайык салык төлөөгө жеңилдик/бошотуу белгиленсе, анда мындай объектиге «Ж/Б» коду ыйгарылат.

139. 7-графанын уячаларында мүлк объектисинин жалпы аянты чарчы метрде көрсөтүлөт.

140. 8-графанын уячаларында мүлктүн ар бир объектиси боюнча салыктын суммасы көрсөтүлөт. Мүлктүн салык салынган объектиси боюнча Салык кодексинин 332-беренесинин 5-бөлүгүнө ылайык салык төлөөчү тарабынан салык органына берилген мүлк салыгы боюнча мурда эсептелген жана маалыматтык эсептөөдө көрсөтүлгөн салыктын суммасы көрсөтүлөт:

а) эгерде, маалыматтык эсеп берилген мүлк объектиси отчеттук жыл ичинде салык төлөөчүнүн менчигинде болсо, эсептелген салыктын суммасы мүлктүн ар бир объектиси боюнча маалыматтык эсептен бул тиркемеге көчүрүлөт;

б) эгерде, мүлк объектиси маалыматтык эсеп берилгенден кийин, отчеттук жыл ичинде салык төлөөчүнүн менчигинен чыгып калса же кирсе, анда алар кайсы бир объекттерди сатып алуу же аларды чыгарып салуу фактысы боюнча берилген кошумча маалыматтык эсептөөдө көрсөтүлүшү керек;

в) эгерде, мүлк объектиси салык салынбаган жана салык салынууга жатпаган, ошондой эле жеңилдетилген салык салууга кирсе, 8-графанын тиешелүү уячасында «0» цифрасы же берилген жеңилдикти эске алуу менен төлөнгөн салыктын суммасы көрсөтүлөт.

141. Эгерде, чечмелөөдө салык төлөөчүнүн менчигиндеги   
1, 2, 3-топтогу мүлк объектилери боюнча көрсөткүчтөрдү көрсөткөндөн кийин саптар толтурулбай калса, анда алар бардык узун-туурасы боюнча «Z» белгиси менен чийилет. Андан кийин «Жыйынтык» уячасында чечмелөөнүн 8-графасынын уячаларынын толтурулган маанилеринин суммасына барабар болгон 1, 2, 3-топтордогу мүлк объекттери боюнча мүлк салыгынын жалпы суммасы көрсөтүлөт.

**§ 7.2. 4-топтогу (транспорт каражаттары) мүлк объекттери боюнча  
 5-тиркеменин чечмеленишин (FORM STI 101-005-02) толтуруу**

142. Бул чечмелөөнү менчигинде транспорт каражаттары бар салык төлөөчү төмөнкү таблицага ылайык толтурат.

|  |  |  |
| --- | --- | --- |
| **Кыймылдаткычтын түрү** | **Транспорттун коду** | **Транспорттун аталышы** |
| A (ичинен күйүүчү кыймылдаткычтар менен иштегендер) | 001 | Фургон жеңил автомобилдери жана жеңил автомобилдердин базасындагы пикаптар |
| 002 | Жүк ташуучу автомобилдер, автобустар, кичи автобустар |
| 003 | Өзү жүрүүчү машиналар жана механизмдер: тракторлор, комбайндар, жол курулуш машиналары |
| 004 | Айыл чарба өндүрүшүндө колдонулган өзү жүрүүчү машиналар жана механизмдер (тракторлор жана комбайндар) |
| 005 | Мотоциклдер, мотороллерлер, мопеддер, моточаналар жана моторлуу кайыктар, катерлер, кораблдер, теплоходдор |
| 006 | Яхталар жана суу мотоциклдери |
| Б (башкалар) | 007 | Сатып алган наркы боюнча - 001ден 006га чейинки коддору бар транспорт каражаттарынан башка транспорт каражаттары, өзү жүрүүчү машиналар жана механизмдер |

Эскертүү. Транспорт каражатында иштеген кыймылдаткыч ичинен күйүүчү кыймылдаткыч болуп саналабы же жокпу, ушуга жараша транспорт каражатына тамгалуу коду, ошондой эле транспорт каражатынын түрүнүн коду ыйгарылат.

143. 1-графанын уячаларында транспорт каражатынын кыймылдаткычынын түрүнүн коду көрсөтүлөт:

а) эгерде, транспорт каражаты ичинен күйүүчү кыймылдаткыч менен иштесе, «А» коду көрсөтүлөт. Бул топко 001-006 коддору менен белгиленген транспорт каражаттары киргизилет;

б) эгерде, транспорт каражаты ички күйүүчү кыймылдаткыч менен иштебесе «Б» коду көрсөтүлөт. Бул код 007 коду менен белгиленген транспорт каражаттары үчүн көрсөтүлөт.

144. 2-графанын уячаларында транспорт каражатынын түрүнүн 001-007 коду көрсөтүлөт.

145. 3-графанын уячаларында мүлктү пайдалануучунун коду көрсөтүлөт. Ушул Тартиптин 135-пунктунда мүлктү пайдалануучунун коддорунун таблицасы берилген.

146. 4-графанын уячаларында ушул Тартиптин 138-пунктуна ылайык объекттердин категорияларынын коду көрсөтүлөт.

147. 5-графанын уячаларында транспорт каражаттарын каттоо жөнүндө күбөлүгүнө ылайык транспорт каражатынын маркасы көрсөтүлөт.

148. 6-графанын уячаларында ар бир транспорт каражаты боюнча салыктын суммасы көрсөтүлөт. Салык салынган транспорт каражаттары боюнча Салык кодексинин 332-беренесинин 5-бөлүгүнө ылайык Декларация тапшыруучу салык органына берген мүлк салыгы боюнча маалыматтык эсептөөдө көрсөтүлгөн жана мурда эсептелген салыктын суммасы көрсөтүлөт:

а) эгерде, маалыматтык эсептөө берилген транспорт каражаты отчеттук жылдын ичинде Декларация тапшыруучунун менчигинде болсо, эсептелген салыктын суммасы ар бир транспорт каражаты боюнча маалыматтык эсептөөдөн бул тиркемеге көчүрүлөт;

б) эгерде, транспорт каражаты маалыматтык эсептөө берилгенден кийин, отчеттук жылдын ичинде сатып алынса же сатылса, анда ал транспорт каражатын сатып алуунун же чыгаруунун фактысы боюнча Декларация тапшыруучунун кошумча маалыматтык эсептөөлөрүндө көрсөтүлүшү керек. Эгерде, маалыматтык эсептөө белгиленген мөөнөттө берилбесе, ал Декларация менен чогуу берилет;

в) эгерде, транспорт каражаты салык салынбай турган же салык салынууга тийиш эмес, ошондой эле жеңилдетилген салык салынууга тийиш болбогонго кирсе, 6-графанын тиешелүү уячасында «0» цифрасы же берилген жеңилдикти эске алуу менен төлөнүүгө тийиш болгон салыктын суммасы көрсөтүлөт.

149. Эгерде чечмелөөдө салык төлөөчүнүн менчигинде болгон  
 4-топтун мүлк объекттери боюнча көрсөткүчтөрдү көрсөткөндөн кийин толтурулбаган саптар калса, анда алар баардык узун-туурасы боюнча «Z» белгиси менен чийилет.

150. Чечмелөөнүн «Жыйынтык» уячасында 6-графасынын уячаларынын толтурулган маанилеринин суммасына барабар болгон   
4-топтун мүлк объекттери боюнча мүлк салыгынын жалпы суммасы көрсөтүлөт.

**8-глава. «Жер салыгы»  
(FORM STI-101-006) 6-тиркемени толтуруу**

151. 6-тиркемеде салык төлөөчү менчик укугундагы мөөнөттүү (убактылуу) пайдалануудагы, ошондой эле салык салуудан бошотулган/салык салууга тийиш эмес, ошондой эле жеңилдетилген салык салынууга тийиш болгон ыкчам башкаруу укугунда пайдалануудагы баардык жер участоктору тууралуу маалымат берет.

Эскертүү. Жер салыгынын салык төлөөчүсү болуп жердин менчик ээси же жерди пайдалануучу таанылат, эгерде анын жер участогун пайдаланууга менчик укугу жер участогун иш жүзүндө пайдаланылганына же пайдаланылбаганына карабастан, Кыргыз Республикасынын Жер кодексине ылайык жер участогуна жеке менчик укугу жөнүндө мамлекеттик акты, жер участогун убактылуу пайдаланууга укук жөнүндө жана жер үлүшүнө жеке менчик укугу жөнүндө күбөлүк менен күбөлөндүрүлсө.

Укукту күбөлөндүрүүчү документте көрсөтүлгөн жер участогунун аянты жер салыгын эсептөө үчүн салык базасы болуп саналат.

Жалпы менчикте же бир нече адамдын пайдалануусунда болгон жер участогу боюнча жер салыгын төлөөчү болуп укукту күбөлөндүрүүчү документте белгиленген же тараптардын макулдашуусу менен аныкталган үлүштөгү ошол адамдардын ар бири саналат.

Жалпы менчикте же бир нече адамдын пайдалануусунда болгон жер участогу боюнча ар бир төлөөчү үчүн салык базасы болуп укукту күбөлөндүрүүчү документтерде белгиленген же менчик ээлеринин (пайдалануучулардын) макулдашуусу менен аныкталган жер участогунун үлүшү саналат.

152. Жер участогуна укукту күбөлөндүрүүчү документтер жок болгон учурда, жер пайдалануучуну жер салыгын төлөөчү катары таануу үчүн негиз болуп мындай участокко иш жүзүндө ээлик кылуу жана/же аны пайдалануу саналат.

153. Жер участогунун багытына жараша төмөнкү таблицага ылайык ага жер участогунун багытынын коду ыйгарылат:

|  |  |
| --- | --- |
| **Код** | **Жер участогунун багыты** |
| А/ЧБ | Айыл чарба багытындагы |
| А/ЧБЭ | Айыл чарба багытындагы эмес, калктуу конуштардын жерлерин кошкондо |
| ҮК/Б | Үйдүн жанындагы, короо-жай жанындагы жана бак-чарбак |

154. Жер участогунун багытына жана жайгашкан жерине жараша ага төмөнкү таблицага ылайык жер участогунун түрүнүн атайын коду ыйгарылат:

|  |  |
| --- | --- |
| **Код** | **Участоктун аталышы** |
| 001 | Сугат айдоо жери |
| 002 | Кайрак айдоо жери |
| 003 | Отургузулган көп жылдык бактар |
| 004 | Чөп чабындылар |
| 005 | Жайыттар |
| 111 | Шаарлар: Бишкек, Токмок, Кара-Балта, Ош, Жалал-Абад, Каракол, Талас, Чолпон-Ата |
| 112 | Шаарлар: Нарын, Балыкчы, Кант, Шопоков, Ак-Суу, Кара-Суу, Өзгөн, Майлуу-Суу, Таш-Көмүр, Көк-Жаңгак, Кызыл-Кыя |
| 113 | Башка шаарлар жана шаарчалар |
| 114 | Айылдык калктуу конуштар |

155. Салык салынган жер участоктору боюнча бул тиркеме отчеттук жыл үчүн жер салыгы боюнча маалыматтык эсептөөлөрдө (FORM STI-076, FORM STI-077) берилген маалыматтардын негизинде толтурулат. Салык салуудан бошотулган, ошондой эле жеңилдетилген салык салууга жаткан жер участогу боюнча бул тиркеме жер участогуна укукту күбөлөндүрүүчү жана/же укукту белгилөөчү документте көрсөтүлгөн маалыматтардын негизинде толтурулат.

156. Жер участогуна салык салынууга тийиштигине же тийиш эместигине жараша төмөнкү таблицага ылайык жер участогунун категориясынын коду киргизилген:

|  |  |
| --- | --- |
| **Коду** | **Жер участогунун категориясы** |
| С/С | Салык салынуучу |
| С/СТ | Салык салынбай турган |
| Ж/Б | Жеңилдетилген же бошотулган |

Эскертүү. Эгерде, жер участогу салык салынууга тийиш болсо, ага «С/С» коду ыйгарылат.

Эгерде, жер участогу Салык кодексинин 343-беренесине ылайык салык салуудан бошотулса, ага «С/СТ» коду ыйгарылат.

Эгерде, салык төлөөчүгө же жер участогуна Салык кодексинин   
337-беренесинин 5-бөлүгүнө жана/же 344-беренесине ылайык жеңилдик берилсе, анда мындай жер участогуна «Ж/Б» коду ыйгарылат.

157. Тиркеменин I бөлүмүн толтуруу үчүн алгач жер участоктору боюнча 6-тиркеменин чечмелениши (FORM STI-102-006-01) төмөнкү тартипте толтурулат:

а) айыл чарба багытындагы;

б) айыл чарба багытындагы эмес, анын ичинде калктуу конуштардын жерлери;

в) үйдүн жанындагы, короо-жай жанындагы жана бак-чарбак участоктору.

158. Чечмелөөнүн 1-графасынын уячаларында ушул Тартиптин   
153-пунктуна ылайык жер участогунун багытынын коду көрсөтүлөт.

159. Чечмелөөнүн 2-графасынын уячаларында жер участогунун түрүнүн коду көрсөтүлөт. Ушул Тартиптин 154-пунктундагы таблицадан жер участогунун түрүнүн тийиштүү коду тандалат.

160. Чечмелөөнүн 3-графасынын уячаларында жер участогун пайдалануучунун коду көрсөтүлөт:

а) менчик ээси - МЭ;

б) үлүштүк менчи ээси - ҮМЭ;

в) менчик ээси эмес - МЭЭ.

161. Чечмелөөнүн 4-графасынын уячаларында жер участогу жайгашкан райондун коду көрсөтүлөт, ал ошол райондун салык органынын да коду болуп саналат.

Эскертүү. Райондордун коддору ыйгарым укуктуу салык органынын (www.sti.gov.kg) расмий сайтына жайгаштырылган.

162. Чечмелөөнүн 5-графасынын уячаларында жер участогуна жеке менчик укугу жөнүндөгү мамлекеттик актыда же «Жер участогунун планы» же «Айыл чарба багытындагы жерлерди экспликациялоо» кошумча барактарындагы жер участогун убактылуу пайдалануунун күбөлүгүндө көрсөтүлгөн жер участогунун идентификациялык коду көрсөтүлөт.

163. Чечмелөөнүн 6-графасынын уячаларында ушул Тартиптин   
156-пунктуна ылайык жер участогунун категориясынын коду көрсөтүлөт.

164. Чечмелөөнүн 7-графасынын уячаларында жер участогунун жалпы аянты көрсөтүлөт:

а) айыл чарба багытындагы жерлер үчүн - гектар менен;

б) айыл чарба багытындагы эмес жерлер, анын ичинде калктуу конуштардын жерлери, ошондой эле үйдүн жанындагы, короо-жай жанындагы жана бак-чарбак участоктору үчүн - чарчы метрде.

165. Чечмелөөнүн 8-графасынын уячаларында жер участоктору боюнча салыктын суммасы көрсөтүлөт. Салык салынган жер участоктору боюнча төмөндө көрсөтүлгөн сумма көрсөтүлөт:

а) айыл чарба багытындагы жерлер үчүн - «Жер салыгы боюнча маалыматтык эсепте» (FORM STI-076);

б) калктуу конуштардын жерлерин кошкондо айыл-чарба багытындагы эмес жерлер үчүн - «Жер салыгы боюнча маалыматтык эсептөөдө» (FORM STI-077);

в) үйдүн жанындагы, короо-жай жанындагы жана бак-чарбак участоктору үчүн - «Жер салыгынын кошуп эсептелген суммасы жөнүндөгү кабарлоодо». Кабарлоо салык органы тарабынан салыкты төлөө мөөнөтүнөн кеч эмес, башкача айтканда үстүбүздөгү жылдын 1-сентябрына чейин жиберилет.

Эскертүү. Кабарлоону албай калуу салык төлөөчүдөн салыкты төлөө милдетин алып салбайт. Салыкты туура эсептөөгө жана өз учурунда төлөөгө жоопкерчилик да салык төлөөчүгө жүктөлөт. Эгерде кабарлоо алынбаса салык төлөөчү жер салыгын өз алдынча эсептөөгө жана Салык кодексинде белгиленген мөөнөттө төлөөгө милдеттүү.

Маалыматтык эсептөөдө салык органына Салык кодексинин   
342-беренесинде белгиленген мөөнөттө берилет, жыл ичинде кандайдыр бир өзгөртүүлөр киргизилсе, маалыматтык эсеп өзгөрүүлөрдү эске алуу менен берилет.

Салык салуудан бошотулган же жеңилдетилген салык салууга жаткан жер участогу боюнча 8-графанын уячаларында «0» цифрасы же берилген жеңилдикти эске алуу менен төлөөнүүчү салыктын тийиштүү суммасы көрсөтүлөт.

166. Эгерде, чечмелөөдө салык төлөөчүнүн менчигиндеги жер участоктору боюнча көрсөткүчтөрдү көрсөткөндөн кийин саптар толтурулбай калса, анда алар бардык узун-туурасы боюнча «Z» белгиси менен чийилет.

167. «Жыйынтык» уячасында чечмелөөнүн 8-графасынын уячаларындагы маанилеринин суммасына барабар болгон салык төлөөчүнүн жер салыгынын жалпы суммасы көрсөтүлөт.

Эскертүү. Эгерде, жер участогу салык төлөөчүнүн менчик же отчеттук жылдын ичинде пайдалануу укугунда болсо, анда салык төлөөчү тиешелүү уячалардагы жер салыгынын баардык эсептик суммасын көрсөтөт. Эгерде, жер участогу маалыматтык эсептөөнү бергенден кийин бир жылдын ичинде сатып алынса же сатып жиберилсе, сатуучуларга жана сатып алуучуларга төлөөнүүчү жана алар тарабынан тийиштүү уячаларда көрсөтүлгөн жер салыгынын суммасы Салык кодекси тарабынан белгиленген тартипке ылайык аныкталат.

Бул укуктарды берип жаткан тараптын жер участогуна ээлик кылуусунун жана/же пайдалануусунун иш жүзүндөгү мезгили үчүн төлөнүүчү салыктын суммасы укукту мамлекеттик каттоо күнүнө чейин же ошол күнгө карата бюджетке киргизилиши керек. Мында жер салыгынын баштапкы төлөөчүсү үстүбүздөгү жылдын 1-январынан баштап, ал жер участогун өткөрүп берген айдын башталышына чейин салыктын суммасын төлөйт.

Жер салыгынын андан кийинки салык төлөөчүсү, анын жер участогуна укугу пайда болгон айдын башталышынан берки мезгилде эсептелген жер салыгынын суммасын төлөйт.

Жер участогуна укуктарды мамлекеттик каттоого алууда салыктын жылдык суммасын макулдашуу боюнча тараптардын бири бюджетке киргизиши мүмкүн. Андан кийин, жер участогуна болгон укуктарды мамлекеттик каттоого алууда төлөнгөн салыктын суммасы экинчи жолу төлөнбөйт.

Салык кодексинин талаптарына ылайык, жер участогуна болгон менчик же аны пайдалануу укугун мамлекеттик каттоо убагында же ага чейин жер салыгын төлөбөгөн учурларда, укуктар өткөрүп берилген толук салык мезгили үчүн жер салыгын төлөө боюнча милдеттенме жер участогун сатып алуучуга жүктөлөт.

168. Салык төлөөчүгө таандык же пайдалануусунда болгон жер участоктору боюнча чечмелөөнүн көрсөткүчтөрү 6-тиркеменин I бөлүмүнө көчүрүлөт.

169. 6-тиркеменин II бөлүмүндө чечмелөөдөгү барактардын саны көрсөтүлөт.

**9-глава. «Атайын салык режимдери»  
(FORM STI-101-007) 7-тиркемени толтуруу**

170. 7-тиркеме бир же бир нече атайын салык режимдери боюнча салыктарды төлөгөн салык төлөөчү тарабынан толтурулат:

а) эгерде, салык төлөөчү бир же бир нече атайын салыктык режимдер боюнча салык төлөсө, анда ал Салык кодексинин талаптарына ылайык, ар бир режим боюнча өз-өзүнчө эсеп жүргүзүүгө милдеттүү;

б) эгерде, салык төлөөчү жалпы салыктык режим боюнча, ошондой эле бир же бир нече атайын салыктык режимдер боюнча салык төлөсө, анда ар бир салыктык режимдер боюнча уюмдун ишинин натыйжасы Декларациянын тиешелүү тиркемелеринде чагылдырылат.

7-тиркеме беш бөлүмдөн турат:

I. Бирдиктүү салык.

II. Милдеттүү патенттин негизиндеги салык.

III. Салыктык контракттын негизиндеги салык.

IV. Эркин экономикалык зоналардагы салыктык режим.

V. Жогорку технологиялардын паркы.

171. 750-уячада салык төлөөчү тарабынан отчеттук жылдын аралыгында салык органына ар квартал сайын берилип келген «Чакан ишкердик субъекттеринин бирдиктүү салык боюнча отчетундагы» (FORM STI-091) дайындарга ылайык, КНСти эсепке албагандагы түшкөн акча көрсөтүлөт.

172. 751-уячада жөнөкөйтүлгөн салык режими боюнча жүргүзүлгөн иштин түрү боюнча өз-өзүнчө бухгалтердик эсептин маалыматтарына ылайык салык төлөөчүгө келтирилген чыгымдар көрсөтүлөт.

173. 752-уячада 752 = 750 - 751 уячаларынын маанилеринин айырмасы көрсөтүлөт.

174. 753-уячада мурдагы отчеттордо көрсөтүлгөн бирдиктүү салыктын жалпы суммасы көрсөтүлөт.

175. 754-уячада милдеттүү патенттин негизиндеги салык төлөөчүнүн иш күндөрүнүн саны көрсөтүлөт.

176. 755-уячада бухгалтердик эсептин маалыматтары боюнча отчеттук жыл ичинде милдеттүү патенттин негизинде иш жүргүзүүдөн алынган кирешелердин жалпы суммасы көрсөтүлөт. Жогоруда аталган кирешенин суммасынын көрсөтүлүшү кошумча салык салууга алып келбейт.

177. 756-уячада бухгалтердик эсептин маалыматтары боюнча отчеттук жыл ичинде милдеттүү патенттин негизинде уюмдардын иши боюнча иштетилген чыгымдардын суммасы көрсөтүлөт.

178. 757-уячада 757=755-756 уячаларынын маанилеринин айырмачылыгы көрсөтүлөт.

179. 758-уячада отчеттук жылдын ичинде төлөнгөн милдеттүү патенттин негизиндеги салыктын жалпы суммасы көрсөтүлөт.

Эскертүү. Патент - салык төлөөчүгө иштин белгилүү бир түрүн жүргүзүү укугун жана иштин бул түрү боюнча салыктардын төлөнүшүн күбөлөндүргөн, ошондой эле патент иштеген мезгилдин аралыгында кирешелердин алынышын ырастаган салык кызматынын органдары тарабынан берилүүчү документ болуп саналат. Патенттин бланктары так отчеттуулуктун документи болуп саналат жана доонун эскирүү мөөнөтүнүн ичинде башкача айтканда, 6 жыл сакталууга тийиш.

Патент берилген аймакта (район, районго бөлүнбөгөн шаар же Бишкек шаары) гана жарамдуу. Патентти же анын көчүрмөсүн ишкердик ишин жүргүзүү максаттарында башка кишиге берүүгө тыюу салынат.

Милдеттүү патенттин негизиндеги салык (мындан ары - салык) Салык кодексинин 348-беренесинде белгиленген иштин түрлөрүнө карата милдеттүү негизде төлөнөт.

Милдеттүү патенттин наркы төмөндөгү салыктардын түрлөрүнүн суммасын камтыйт:

- пайда салыгынын;

- салык салынган жеткирип берүүлөргө КНС;

- сатуу салыгынын.

Эгерде, салык төлөөчүдө жер салыгы, мүлк салыгы боюнча салык салынуучу объекттери болсо же ал бир нече салык режимдери боюнча иштесе, ал тийиштүү салыктарды эсептеп чыгууга жана тиешелүү салыктарды төлөөгө көрсөткүчтөрү бар Декларациянын тиркемелерин толтурууга милдеттүү.

180. 759-уячада бухгалтердик эсептин маалыматтарына ылайык, отчеттук жылдын ичинде салыктык контракттын негизинде жүргүзүлгөн иш боюнча алынган кирешелердин жалпы суммасы көрсөтүлөт.

181. 760-уячада бухгалтердик эсептин маалыматтарына ылайык, отчеттук жылдын ичинде салыктык контракттын негизинде жүргүзүлгөн иш боюнча кеткен чыгымдардын жалпы суммасы көрсөтүлөт.

182. 761-уячада 761=759-760 уячаларынын маанилеринин айырмасы көрсөтүлөт.

183. 762, 763, 764-уячаларында Отчеттук жылдын ичинде Белгиленген төлөм түрүндөгү салыктарды төлөө тууралуу контрактта (FORM STI-057) жана Турак жай куруучулар менен белгиленген сумма түрүндөгү салыктарды төлөө тууралуу контрактта (FORM STI-126) көрсөтүлгөн пайда салыгынын, КНСтин жана сатуудан алынуучу салыктын суммалары көрсөтүлөт.

Эскертүү. Салыктык контракт уюм менен салык кызматынын ортолорундагы төмөнкү салыктардын белгиленген суммаларынын өлчөмүндө макулдашылган салыктык милдеттенмени аныктайт:

- пайда салыгынын;

- салык салынуучу жеткирүүлөргө КНС;

- сатуудан алынуучу салыктын.

Салыктык контракттын негизинде салыктарды төлөгөн уюм, Салык кодексинин талаптарына ылайык калган салыктарды: жер салыгын, мүлк салыгын жана башкаларды төлөөгө жана тийиштүү тиркемелерди толтурууга милдеттүү.

Контракттын шарттарына жараша ар бир салык боюнча ушул бөлүмдө көрсөтүлгөн белгиленген сумма аныкталат.

184. 765-уячада бул салык режиминдеги иштен иш жүзүндө алынган акча көрсөтүлөт.

185. 766-уячада бул салык режиминдеги иштен иш жүзүндө алынган акча көрсөтүлөт.

**10-глава. «Алтын жана алтын камтылган продукцияларды өндүрүү жана сатуу боюнча кен казуучу жана/же кенди кайра иштетүүчү ишкана» (FORM STI-101-008) 8-тиркемени толтуруу**

186. 8-тиркеме Салык кодексинин 221-1-беренесине ылайык алтын камтыган кенди, алтын камтыган концентратты, аффинаждалган алтындын алтын эритмесин казып алуу жана сатуу боюнча иштерге тиешелүү бөлүгүндө, иштин бул түрлөрү боюнча өз-өзүнчө эсептин маалыматтары боюнча киреше салыгын төлөгөн кен казуучу жана/же кенди кайра иштетүүчү ишканалар тарабынан толтурулат.

187. 850-уячада аффинаждалган алтынды жана алтын эритмесин сатуудан алынган КНСти жана сатуудан алынуучу салыкты эсепке албагандагы түшкөн акчанын суммасы көрсөтүлөт.

188. 851-уячада дүйнөлүк баага жараша эсептелген алтын камтылган рудадагы, алтын камтыган концентраттагы алтындын наркы көрсөтүлөт.

189. 852-уячада Салык кодексинин 221-1-беренесинин 4-бөлүгүнө ылайык, ставка боюнча эсептелген киреше салыгынын суммасы көрсөтүлөт.

**11-глава. «Экономикалык иштин айрым көрсөткүчтөрүн чечмелөө” (FORM STI-101-009) 9-тиркемени толтуруу**

190. 9-тиркеме акыркы беш жылдын аралыгында зыян тарткан, жалпы режим боюнча салык милдеттенмелерин эсепке алган жана эсептелген, ошондой эле Кыргыз Республикасынын чегинен сырткары кирешелерди алышкан салык төлөөчүлөр тарабынан толтурулат.

9-тиркеме төрт бөлүмдөн турат:

I. Экономикалык иш менен байланышкан чыгашаларды көчүрүүнү чечмелөө.

II. Кыргыз Республикасынын чегинен сырткары алынган кирешелерди чечмелөө.

III. Жөнөкөй шериктештик иштин көрсөткүчтөрүн чечмелөө.

IV. Атайын фонддун каражаттарын чечмелөө.

191. 950-уячада 951-955-уячалардын маанилеринин суммасы көрсөтүлөт.

192. 951-955-уячаларда мурунку отчеттук беш жылдык мезгилдин ар бир жылынын башталышына карата көчүрүлбөгөн чыгашалардын калдыктары көрсөтүлөт.

193. 956-уячада отчеттук жылда көчүрүлүүгө тийиш, Декларациянын 056-уячасынан көчүрүлгөн чыгашанын суммасы көрсөтүлөт.

194. 957-уячада 957=950-956-уячаларынын маанилеринин айырмасы катары эсептелген, отчеттук жылдын аягына карата көчүрүлбөгөн чыгашанын калдыгы көрсөтүлөт.

195. 9-тиркеменин II бөлүмү чет мамлекеттерден киреше алуучу салык төлөөчү тарабынан толтурулат.

196. II бөлүмдүн 1-графасында киреше алынган мамлекеттин аталышы көрсөтүлөт.

197. 2-графада Дүйнө өлкөлөрүнүн мамлекеттер аралык классификаторуна МК (ИСО 3166) 004-97 ылайык өлкөнүн цифралык коду көрсөтүлөт.

Эскертүү. Өлкөнүн цифралык коду жана Кыргыз Республикасы кош салык салууну четтетүү тууралуу макулдашуу түзгөн өлкөлөрдүн тизмеси, ыйгарым укуктуу салык органынын расмий сайтында (www.sti.gov.kg) жайгаштырылган. Коддун мисалдары: Россия Федерациясы - 643, Беларусь Республикасы - 112, Казакстан Республикасы - 398, Кыргыз   
Республикасы - 417.

198. 3-графада киреше алган күндөгү Кыргыз Республикасынын Улуттук банкынын курсу боюнча сом менен чет мамлекеттен кошуп эсептелген салык төлөөчүнүн кирешесинин суммасы көрсөтүлөт.

199. 4-графада салык төлөгөн күндөгү Кыргыз Республикасынын Улуттук банкынын курсу боюнча сом менен кошуп эсептелген кирешеден чет мамлекетте кармалган же төлөнгөн салыктын суммасы көрсөтүлөт.

200. 958-уячада Кыргыз Республикасы киреше/пайда салыгы боюнча кош салык салууну четтетүү тууралуу макулдашуу түзгөн мамлекеттерде кармалган же төлөнгөн салыктын суммасы көрсөтүлөт. 958-уячанын мааниси Декларациянын 063-уячасынын маанисин аныктоо үчүн эсептөөдө катышат.

Эскертүү. Чет мамлекетте Кыргыз Республикасынын Салык мыйзамында белгиленген ставка боюнча төлөнүүчү салыктын суммасынын өлчөмүндө төлөнгөн киреше/пайда салыгынын суммасы чегерилет.

201. 9-тиркеменин III бөлүмү жөнөкөй шериктештик келишими менен, жөнөкөй шериктештиктин эсебин жүргүзүү милдети жүктөлгөн жөнөкөй шериктештиктин катышуучусу болуп эсептелген салык төлөөчү тарабынан толтурулат.

202. 959-уячада жөнөкөй шериктештик иштин өз-өзүнчө салыктык эсепке алуу маалыматтарына ылайык, жөнөкөй шериктештиктин жылдык жыйынды кирешеси көрсөтүлөт. 959-уячанын мааниси Декларациянын  
 050-уячасына көчүрүлөт.

203. 960-уячада жөнөкөй шериктештик иштин өз-өзүнчө салыктык эсепке алуу маалыматтарына ылайык, эсептен чыгарууга тийиш болгон жөнөкөй шериктештиктин чыгымдары көрсөтүлөт. 960-уячанын мааниси Декларациянын 051-уячасына көчүрүлөт.

204. 961-уячада кошуу (+) белгиси менен салык салынганга чейинки пайда же кемитүү (-) белгиси менен чыгаша көрсөтүлөт.

205. 962-уячада жөнөкөй шериктештик келишими боюнча жөнөкөй шериктештиктин башка катышуучуларына тиешелүү пайданын/чыгашанын үлүшү бөлүнгөндөн кийин салык төлөөчүдө калган жөнөкөй шериктештиктин пайдасынын/чыгашасынын бөлүгү көрсөтүлөт.

206. 963-уячада жөнөкөй шериктештик келишимине ылайык карама-каршы белги менен салык төлөөчү тарабынан жөнөкөй шериктештиктин башка катышуучуларына өткөрүлүп берилген, жөнөкөй шериктештиктин пайдасынын/чыгашасынын бөлүгү көрсөтүлөт. 963-уячанын мааниси Декларациянын 054-уячасына көчүрүлөт.

Эскертүү. Жөнөкөй шериктештиктин кирешесин жана чыгымын бөлүп эсепке алуу, жөнөкөй шериктештик келишими менен шериктештиктин бухгалтердик эсебин жүргүзүү милдети жүктөлгөн адам тарабынан салык салуунун жалпы режими боюнча эсепке алуу чегинде ишке ашырылат. Салык кодексинин 211-беренесинин 2-бөлүгүнүн талаптарына ылайык, шериктештиктин бухгалтердик эсебин жүргүзүү милдети жүктөлгөн адам башка шериктештер менен салык салынганга чейинки кирешелерди эсептегенден кийин киреше салыгы боюнча өз милдеттенмелеринин эсебин жүргүзөт.

207. 9-тиркеменин IV бөлүмү Кыргыз Республикасынын Салык кодексинин 197-беренесине ылайык, жоюлган запастарды кайра өндүрүү максатында киреше салыгы боюнча салык салынуучу базаны 15 пайызга азайтуунун эсебинен атайын фондду түзгөн кен казуучу ишканалар тарабынан толтурулат.

208. 1-графада отчеттук мезгилди кошуу менен өткөн 5 жыл көрсөтүлөт. Эгерде ишкана көрсөтүлгөн мезгилде 5 жылдан азыраак убакыт иштеген болсо, тийиштүү саптар толтурулбайт.

209. 2-графада үстүбүздөгү жылдын башындагы абалы боюнча ар бир салыктык мезгилдин жыйынтыгы боюнча атайын фонддо резервге коюлган суммалар көрсөтүлөт. Үстүбүздөгү жылдын башындагы абал боюнча ар бир отчёттук мезгилдин жыйынтыгы боюнча атайын фонддо резервге коюлган суммалар өткөн жылдын жыйынтыгы боюнча фонддун суммаларынын жана үстүбүздөгү жылда резервге коюлган суммалардын калдыгынан түзүлөт.

210. 3-графада отчеттук мезгилде жоюлган запастарды кайра өндүрүү максатында чыгымдалган суммалар көрсөтүлөт.

211. 4-графада 4гр.=2гр.- 3гр. маанилеринин айырмасына барабар болгон, ар бир отчеттук жылдагы резервдик сумманын калдыгы көрсөтүлөт. Эгерде, көрсөтүлгөн айырма терс белги менен чыгып калса, анда   
4-графанын мааниси «0» гө барабар деп көрсөтүлөт.

212. 964-уячада отчеттук мезгилдин аягындагы абалы боюнча 5 жыл ичинде чыгымдалбаган атайын фонддун каражатынын калдыгынын суммасы көрсөтүлөт. 964-уячанын мааниси Декларациянын 064-уячасына көчүрүлөт.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_